text:
Skrivað hevur: Rannvá Dahl Hanusson
Árabløðrur
“Oyjøsus, tú hevur vemmiligar hendur” fær mann altíð at vita. Tað slepst næstan ikki undan at fáa árabløðrur, tað er ikki meir enn tað vanliga – fyri rógvaran.
Gott nokk eru hendurnar nokkso eymar og ikki penar eygunum hjá øllum, men tað merkir, at rógvingin er byrjað.
Alt ov nógvar inside jokes
Venjing er fleiri ferðir um vikuna, og nógv tíð fer til at vera saman við manningini. Bæði til venjing í bátinum, men eisini uttanfyri venjing.
Manningin verður til eitt mini samfelag við alt í verðini for nógvum inside jokes, sum eingin annar skilir.
Bekksár
“AAHHHH! MAMMAAA HJÁÁÁÁÁÁlP!!”
Tað kann gott vera, at árabløðrurnar eru ringar, men einki slær bekksár. Bekksárini eru verri enn ein hørð sýru interval venjing. Tað er pínufult at seta seg niður, liggja og gera búkvenjingar (sum forrestin typiskt er partur av styrkivenjing).
Eitt deiligt og heitt brúsubað....
...er ein marra.
Beinini sýra, klæðini eru gjøgnumbloytt av saltvatni og kroppurin ristist av kulda, tí sjálvandi skuldi Guð geva føroyingum regnspannir og stormar til venjingarnar. Tað besta hevði verið eitt gott heitt brúsubað. Men nei. Bara tankin um saltvatnið, sum verður skolað á bekksárið.
Nei takk.
Kom í býin
“Eg kann ikki. Eg skal sova klokkan 22, eg drekki ikki og eg eti ikki sukur og og og...”
“Men tað er januar? Stevnur byrja ikki fyrr enn um fýra mánaðir?”
Reglurnar fyri rógvarar eru óendaliga strangar og eingin skilir, hví mann tímir at steðga at drekka og dedikera sítt lív til rógving. Bara rógvarar skilja, hví so er.
Men til ólavsøkuna verður venjingin skift út við ball og meira ball.


c: text/html

text:
Stroyma verður frá báðum hálvfinalum í kappingini um Løgmanssteypið
Í dag mikudagin 30. mai verður møguligt hjá útisetum, sjófólki og øðrum, sum ikki hava møguleika at fara til dyst, at stroyma hálvfinalurnar í kappingini um løgmanssteypið.
Hálvfinalurnar verða leiktar soleiðis:
Løgmanssteypið, hálvfinalur 30. mai 2018
- Kl. 16:30 HB – AB á ovara vølli í Gundadali, Tórshavn
- Kl. 19:15 B36 – Suðringar á ovara vølli í Gundadali, Tórshavn
Til ber er at stroyma dystirnar á heimasíðuni fsf-livestream.com og á appini FSF Football til iphone og Android. Appin kann takast niður á App Store og Google Play. Appin eitur FSF Football.
Appin er ókeypis, men fyri at síggja ein dyst verður eitt gjald at rinda, sum er 39 kr. Tað ber eisini til at keypa dagshald til báðar dystir fyri 69 kr.
Soleiðis gert tú fyri at fáa atgongd til tín dyst ella dagshald til allar dystir:
Far inn á heimasíðuna www.fsf-livestream.com fyri at stovna brúkara og rinda fyri dystin.
Besta góðskan fæst við at brúka appina FSF Football, sum kann takast niður á App Store og Google Play.

robotstxt: allowed

filter: keep


text:
Til messuna komu fólk úr 145 londum og luttóku yvir 25.000 keyparar og veitarar av feskum, frystum, pakkaðum og virðisøktum sjógætisvørum, útgerð og tænastum. Eingin onnur hending í heiminum gevur fiskivinnuni beinleiðis samband við so nógvar professionellar keyparar og veitarar úr øllum liðum í fiskivinnuni.
Sansir gjørdu føroyska landabásin fyri Vinnuhúsið, sum samskipaði arbeiðið fyri vinnuna. Básurin var 216 fermetrar og lá í høllini við flest vitjandi. Hetta merkir, at nógv fólk koma framvið landabásinum, og luttakararnir fáa góðar møguleikar at vísa á sínar vørur og at marknaðarføra føroyskan sjómat.
Við á básinum vóru Bakkafrost, Varðin Pelagic, JFK, Kósin, North Pelagic, HiddenFjord, PRG Fiskavirkið, Landshandilin og Pelagos.


text:
Hallur av Rana 09.09.2015 (18:10)
- Eg eri ikki á veg í nakran annan flokk
Annika Olsen slepti fyrr í dag eina politiskari bumbu, tá hon boðaði frá, at hon hevur valt at melda seg úr Fólkaflokkinum. Hon fekk næstflest atkvøður á fólkaflokslistanum til síðsta løgtingsval og hevur verið við til at mynda politikkin hjá flokkinum síðstu árini.
Men longu í gjárkvøldið fekk flokkurin ein teldupost frá Rodmundur Nielsen, ið sat sum varamaður á tingi í farnu tingsetu, har hann boðaði frá, at hann meldaði seg úr flokkinum.
- Mín avgerð í gjár hevur einki við avgerðina hjá Anniku at gera. Eg kendi einki til tað. Eg havi verið á floti í allan dag og hoyrdi fyrst um tað, tá eg kom aftur um hálvgum seks tíðina.
- Flokkurin hevur eftirmetingarfund av løgtingsvalinum í dag, so eg sendi ein teldupost í gjár, har eg boðaði frá mína avgerð og grundgav fyri tí. Har stendur alt og eg ynski ikki at fara í detaljur um tað.
Gitingar eru longu nógvar um hvar Annika Olsen man fara, harav tey flestu gita, at hon endar í Framsókn. Rodmundur Nielsen hevur tó ongar ætlanir um at forseta í politikki.
- Har liggur einki í kortunum, eg eri ikki á veg í nakran annan flokk. Eg havi einki at fara til, men fari nú at fóta mær og pakka saman aftaná hesa ferð, ið byrjaði í 2000.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tróndur Arge 01.02.2016 (13:13)
Kaj Leo gjørt sáttmála við Dinamo Bukarest
- Nú er tað endiliga uppá pláss, sigur Kaj Leo í Bartalsstovu úr fartelefonini úr Bukarest í Rumenia. Sostatt verður Kaj Leo í Bartalsstovu fyrsti føroyingurin í rumenskum fótbólti.
- Hetta hevur gingið skjótt fyri seg, men seinastu dagarnir hava gingið seint, sigur føroyski landsliðsspælarin, sum hevur gjørt ein sáttmála fyri komandi hálva annað árið.
Partarnir hava tingast í allan dag, men eru nú komnir á mál. Hóast tað vóru smálutir, sum skiltu partarnar, so tók tað eina løtu at koma á mál.
- Eg var ikki nervøsur um skiftið. Eg var til læknakanning í fýra tímar, men alt gekk væl.
Eg skal eta meir, og skal strekkja ryggin meir, sigur Kaj Leo í Bartalsstovu við einum brosi.
Gøtumaðurin skal venja við næstbesta liðnum í morgin, meðan besta liðið er á venjingarlegu í Kýpros.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Dýra biðidag, 27. apríl 2018 kl. 13.00, skipa gentur hjá StÍF fyri einum hugnaligum renni- og/ella gangitiltaki.
Teinarnir verða 4 í tali:
- 7 km - úr Strandatúni til Skála.
- 11 km - frá Sálarbótará til Skála.
- 17 km - av Selatrað til Skála.
- Gongutúrur eftir gomlu bygdagøtuni av Selatrað - um Selatraðskarð - til Skála. Tveir ferðaleiðarar verða við. Hetta er ein lættur túrur, sum eisini er vælegnaður børnum.
Aftaná túrin verður góður matur at fáa í bygdasalinum í høllini á Skála. Matarskráin er høsnarungasúpan, heimabakað langbreyð og rómakøkur.
Haldis Carlsson - 212629
Sandra Poulsen - 749127
Sára Mrdalo - 212629
Freistin at tekna seg er 25. apríl.
Kostnaður fyri alt tiltakið er kr. 200 fyri vaksin og kr. 100 fyri børn. Børn skulu vera saman við vaksnum.
Meira um tiltakið kann lesast her.


text:
A-landsliðið úttikið
ítróttur30-12-2017 - 10:35 - Jóanis Nielsen
Manslandsliðið í hondbólti, ið skal spæla tríggjar HM-undankappingardystir í januar, er úttikið.
Ein bruttohópur á 28 mans hevur vant dúgliga um jólini, men í kvøld hava venjararnir, Sonni Larsen og Jeppe Borch, úttikið 16 spælarar, sum skulu við til Italia, har allir dystirnir verða leiktir.
Føroyar skulu spæla móti Italia, Rumenia og Ukraina. Dystirnir eru 11. 12. og 13. januar. Landsliðið fer á venjingarlegu í Danmark, áðrenn leiðin gongur víðari.
Teir, sum eru úttiknir til A-landsliðið eru:
Niklas Simonsen, Skjern
Ári Dam, H71
Hans Eli Sigurbjørnsson, KÍF
Rókur Akralíð, Kyndil
Hilmar Leon Jakobsen, H71
Sigmundur Nolsøe, H71
Kjartan Johansen, Fyllingen
Jónas Djurhuus, HØJ
Peter Krogh, Skive
Helgi Hoydal, Odder
Nicklas Selvig, TMS Ringsted
Fríði Weyhe, FFI
Sjúrður Olsen, VÍF
Sámal á Tjaldrafløtti, Team Klaksvík
Tróndur Kragesteen, Neistin
Høgni Klein Olsen, Kyndil


text:
Upptøkan á Setrinum klár
Í gjár fingu tilsamans 298 umsøkjarar til útbúgvingarnar á Fróðskaparsetrinum boð um, at tey eru upptikin til lestur.
Tilsamans 411 umsóknir komu inn til útbúgvingarnar á Setrinum. Av hesum søktu 332 um upptøku á bachelor-útbúgvingum, 73 um upptøku á master-útbúgvingum, og 6 søktu um at lesa hjánám.
Fyri bachelor-útbúgvingar sær býtið av lestrarplássum soleiðis út:
- 16 Føroyskt
- 35 Fólkaskúlalærari
- 35 Námsfrøði
- 45 KT-verkfrøði
- 5 Havlívfrøði
- 8 Mýlalívsvísindi
- 5 Vistfrøði
- 30 Sjúkrarøktarfrøði
- 11 Politikkur og umsiting
- 22 Sosialvísindi og samfelagsplanlegging
- 15 Søga
- 227 Tilsamans
Fyri master-útbúgvingar sær býtið av lestrarplássum soleiðis út:
- 4 Føroyskt
- 26 Heilsuvísindi
- 7 Master í Sosialvísindi og samfelagsplanlegging
- 2 Master í Politikki og umsiting
- 2 Master Í Søgu
- 12 Løgfrøði
- 12 West Nordic Studies
- 65 Tilsamans
Fyri hjánám sær býtið av lestrarplássum soleiðis út:
- 5 Føroyskt
- 1 Søga
- 6 Tilsamans
Tey, sum hava fingið útbúgvingartilboð, hava nú fram til í seinasta lagi 1. august at siga frá, um tey taka av lestrarplássinum. Taka tey ikki av, verða tøk pláss til tey, sum standa á bíðilista. Tá verður farið undir at kanna, hvørjir av umsøkjarunum, sum standa á bíðilista, skulu hava boðið lestrarpláss og boð verða send teimum, so skjótt sum hetta er klárt.
Umsøkjarar, sum hava fingið avslag, eru kunnaðir um, at teir kunnu seta seg í samband við Setrið og fáa nærri kunning og vegleiðing.
Sí eisini niðanfyri samlað yvirlit yvir umsóknir til lestur á Setrinum fyri upptøkuna 2018
Umsoknir_2018.pdf
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Harri, lær okkum at biðja!
22.08.2017 - 08:30 - Ásbjørn Jacobsen
Bønin er mín himmalstigi,
lyftir meg frá hesi verð;
faðir, tá eg til tín biði,
upp frá jørð mín andi fer,
leitar til tín ljósa sal;
vegin vísir orð títt væl.
Mikkjal á Ryggi, sum yrkt hevur hendan sangin, er sera beinrakin í sínum orðavali um bønina. Mær tykir hann hevur fatað nakað av týdninginum og dýpdina við bønini. Eisini í tí Heilagu Skriftini hevur bønin sera stóran týdning. Tað verður sagt, at í GT finnast 85 bønir, harafturat 60 bønarsálmar og 14 onnur pettir um bøn. Longu á blaðsíðu 5 í Bíbliuni finna vit fyrstu kallan og bøn. (1 Mós 4,26).
Síðani hava vit fleiri onnur dømir um bønina á teimum fyrstu bløðunum í Bíbliuni. Ábraham 1 Mós 12,8; 21,33; Ísak, 26,25; Jákup, 28,19-22; 32,9-12.
Áhugavert er at kanna Skriftina og bønarlívið hjá teimum ymisku persónunum. Vit lesa í 1. Krýnikubók 23,30-31, at levittarnir lovsungu Harranum morgun og kvøld, eisini Dávid sigur, at hann rópar til Gud morgun og kvøld og á miðjum degi. Sl 55,18. Dánjal gav sær eisini stundir til bønina. Dánjal 6,11.
Teir í gomlu pakt vóru ídnir biðjarar. Vit kunnu t.d. nevna bøn Ábrahams fyri Sódoma, 1 Mós 18,33 ff., bøn Mósesar fyri fólki sínum, 2 Mós 32,11 ff. og bøn Dánjals, Dán 9,1 ff.
Og ikki at gloyma bønirnar í Sálmunum. Her verða Sálmarnir brúktir í gudstænastuni, men eisini sera persónligar bønir. Mong menniskju hava gjøgnum tíðirnar fingið ugga og hjálp ígjøgnum bønirnar í Sálmunum.
Jesus – ein fyrimynd
Jesus sjálvur steig fram sum lærumeistari í bøn. Alt lív sítt á jørðini livdi hann í bønarfelagsskapi við Faðir sín á himli. Fyri at fáa møguleika og frið til bønarlívið, fór hann, ikki so sjáldan, burtur frá eina heila nátt í bøn. Viðhvørt fór hann eisini burturfrá fyri at vera einsæris í bøn, Luk 5,16.
Frammanundan týðandi hendingum tók Jesus sær serliga góða tíð til bøn: Tá hann varð doyptur, tá hann skuldi lekja onkran, útveljingina av teimum 12 ápostlunum, stríð hansara í Getsemane, har deyðin og himmalferðin stóðu fyri framman, Luk 3,31; Mark 1,35; Luk 6,12; 9,28 ff.; 22,41 ff. 23,34 og 46; 24,50 ff.
Harri, lær okkum at biðja!
Eins og Jóhannes doyparin hevði lært lærusveinar sínar at biðja, soleiðis gav Jesus eisini lærusveinum sínum eina serliga bøn, sum serliga savnar allar aðrar bønir í nakrar fáar, stuttar setningar. Bønin er: “Faðir vár…” – Jesus lærdi sjálvur lærusveinarnar at biðja hesa bøn.
Jesus vísir á, at bønin skal vera stutt og greið og uttan ov mong orð, Matt 6,7. Bønin skal verða innilig og úthaldandi, Luk 18,1, Mark 14,38. Gud svarar teimum bønum, vit biðja í loynikamari okkara Matt 6,6 og hann svarar teimum bønum, sum tvey ella fleiri eru samd um at leggja fram fyri hann, Matt 18,16-20.
áj


text:
Kongasúgfiskur (súgfiskaættin)
Rhodichthys regina Collett, 1879
Stødd: Kongasúgfiskur verður upp í 31 cm langur.
Dýpi: Hann er botnfiskur, fingin á bleytum botni, úr 1400 m niður á meira enn 2000 m.
Litur: Hann er ljósareyður, ljósviólbláur. Vaksnir fiskar eru hálvgjøgnumskygdir. Royggið er svart.
Lýsing: Kongasúgfiskur er bleytur at føla, hávaksin og tunnur fiskur. Hann hevur stórt høvd, umleið 22-26% av standardlongdini. Kjafturin kemur aftur um eygað. Hægstur er hann um uggafjaðrarnar, mjækkar aftureftir til klingruna, sum endar í einum lítlum sterti. Hann hevur eina langa ryggfjøður, fremst er hon lág, hægst um miðjan fiskin, lækkar so allan vegin út á stertin. Sama er við gotfjøðurini, nakað høg framman. U ggafjaðrarnar eru tvídeildar. Ovari partur er sum vanligar uggafjaðrar, rættiliga stórar, rundar aftan. Niðari partur situr undir øsinum og er bert ein langur, klænur tráður, sum úti á miðjuni fer í tvey ella trý, longdin er umleið aftur á hálvan fiskin. Gotið er fram ímóti øsinum. Hann hevur stór táknaop av súgfiski at vera, tey koma næstan allan vegin niður.
Eyðkenni: Bleyti fiskurin. Liturin og gjøgnumskygnið. Høgur og tunnvaksin. Longu, niðaru uggafjaðrarnar.
Týdningur: Kongasúgfiskur hevur ikki vinnuligan týdning.
da: Rød dybhavsringbug, en: Threadfin seasnail, fr: Limace de mer à filaments, ís: Rósafiskur, no: Kongeringbuk
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sporðdrekafiskar Scorpaeniformes
Í sporðdrekahópinum eru 26 ættir, ið hava 279 slektir og 1477 sløg.
Av hesum eru undir Føroyum 7 ættir við 17 slektum og 23 sløgum:
Fiskarnir í hesum hópinum eru í stødd smáir til miðal, sterturin er oftast nakað rundaður aftureftir, onkuntíð innbogin, men sjáldan sýldur. Uggafjaðrarnar eru oftast avrundaðar aftan.
Fiskarnir eru oftast klæddir við píkum ella beinplátum um høvd og bul, yvirhøvur hvassir, harðir og knortlutir fiskar.
Sporðdrekafiskar eru um øll høv, onkur sløg eru í blandingsvatni og onkur eisini í feskvatni.


text:
"Faroese - An Overview and Reference Grammar" komin út í nýggjari útgávu
Bókin gevur eitt yvirlit yvir føroyskt og er ein tilvísingarmállæra fyri nútíðarføroyskt, og hon er ætlað øllum, sum hava áhuga fyri føroyskum máli.
Onnur útgáva av teirri enskskrivaðu mállæruni um føroyskt Faroese - An Overview and Reference Grammar er nú útkomin.Tað var í 2004, at henda bókin kom út á fyrsta sinni, men hon hevur verið útseld eina tíð. Rithøvundar eru Höskuldur Þráinsson, professari í íslendskum við Háskóla Íslands, Hjalmar P. Petersen, Jógvan í Lon Jacobsen og Zakaris S. Hansen, sum eru málgranskarar á Føroyamálsdeildini á Fróðskaparsetri Føroya .
Tað nýggja í hesi aðru útgávu er ein dagførdur tilvísingarlisti, sum er skoyttur upp í listan frá fyrru útgávuni. Hesin listin inniheldur eisini tilvísingar til bøkur og greinar, sum ikki beinleiðis verða brúktar í bókini. Tað merkir, at her er allar tær bókmentirnar skrásettar, sum kunnu hava áhuga hjá fólki, sum vilja kunna seg um føroyskt mál. Og tað er sera hent at hava allar hesar tilvísingarnar savnaðar á einum stað. Teksturin í aðru útgávu er annars óbroyttur samanborin við fyrru útgávuna, tó eru villur rættaðar.
Bókin gevur eitt yvirlit yvir føroyskt og er ein tilvísingarmállæra fyri nútíðarføroyskt, og hon er ætlað øllum, sum hava áhuga fyri føroyskum máli: studentum, mállærarum, granskarum við áhuga fyri føroyskum máli og sambandinum við onnur skyld mál. Við sínum stívliga 500 síðum viðger hon allar partar av føroyskum, bæði úr søguligum og samtíðarligum sjónarmiðum: ljóðfrøði, ljóðskipanarfrøði, bendingarlæru, setningsbygnað, málføri, málbroytingar, fremmanda ávirkan á føroyskt og málpolitikk.
Av tí at málbólkurin er so stórur, krevst ikki nøkur serlig ástøðilig málfrøðilig vitan fyri at kunna lesa bókina. Hon er í roynd og veru ein lýsing av føroyskum, soleiðis sum tað verður talað í dag. Summir partar eru serliga ætlaðir studentum, sum vilja læra seg føroyskt, t.d. ljóðparturin, bendingarlæran og fyrisetingar. Aðrir partar eru serliga ætlaðir teimum, sum hava áhuga fyri gomlum og nútíðar norðurlendskum málum, t.d. parturin um søguna hjá føroyskum. Uppaftur aðrir partar kunnu hava áhuga hjá málførisgranskarum og ástøðiliga áhugaðum málfrøðingum, t.d. parturin um málføri og setningsbygnað.
Bókin byggir í ein vissan mun á, at lesarin kennir nakað til onnur norðurlandamál og at hann hevur ein vissan kunnleika um norrønt og íslendskt, tí eru nógvar tilvísingar til norrønt og nútíðar íslendskt, men eisini til danskt, svenskt og norskt.
Útgevarar eru forlagið Fróðskapur og Hugvísindastofnun Háskóla Íslands. Stuðlað útgávuni hava Faroe Petroleum, Mentanargrunnur landsins, Málvísindastofnun Háskóla Íslands og NORMS (Nordic Centre of Excellence in Microcomparative Syntax).
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Tíðindaskriv frá Svimjisambandi Føroya
Leygardagin 6. mars er Slóðaraskipanin hjá Svimjisamband Føroya aftur á vitjan í Sørvági. Svimjisambandi var har vesturi 9. januar, og hevði tá eitt sera væleydnað tiltak fyri vágafólki. Hesuferð er tiltakið skipað næstan sum seinast, einasti munur er at frálæran fyrrapartin er býtt í tvey, har kl. 10.00 er tað fyri tey minni royndu, har eru øll vælkomin, tað er bara at møta upp. So klokkan 11.00 verður venjing og frálæru fyri tey, ið eru meira roynd, her er neyðugt at melda til hjá Anniku ella Joan.
Við hesum tiltaki vónar Svimjisambandið at koma í samband við svimjiáhugaði í Vágunum og økja um svimjiáhugan.
Seinnapartin kl. 13.30 verður so skipað eina svimjikapping millum børnini, og verða kappingar aftur her skipaðar so øll kunnu vera við.
Skráin er hendan:
- kl. 10.00–11.00 Frálæra minni roynd
- kl. 11.00–12.00 Frálæra og svimjivenjing – Roynd (tilmelding neyðug: melda til hjá Anniku ella Joan)
- 13:30 Svimjikapping. Svimjararnir fáa møguleika at svimja eftir teirra førleika, tvs. eina longd, tvær longdir osfr. Allir luttakarar fáa prógv fyri luttøku
- 15:00 Fundur um svimjing. Frásøgn, upplýsingar og annað svimjiprát.
Sørvágs Kommuna hevur víst hesum svimjidegi stóran vælvilja og latið hylin til hetta tiltak.
Svimjisambandið vónar at vágafólk møtir fjølment.


text:
Nám grundar virksemið á toymissamstarv. Samansetingin í ymsu toymunum byggir á virkisøkið og skal tryggja, at vit skapa eina heild og røkka sum longst.
Støðið undir virkseminum í Námi er tað sama, sum var í teimum trimum samanløgdu stovnunum hvør sær. Samanleggingin byggir á, at stovnsmørkini eru burtur. Tó síggjast høvuðsøkini framvegis aftur í bygnaðinum, men starvsfólkaliðið fevnir tvørtur um gomlu stovnsmørkini.
Starvsfólk eru í fleiri toymum so sum ráðgeving, KT og útgáva. Samstarv er millum toymini.
Setningurin er, at Nám skipanarliga er í støðugari rørslu, so vit megna at lofta alsamt komandi avbjóðingum, og at vit ganga undan á øllum okkara økjum.
Toymisbygnaðurin i Námi er hesin:
Leiðslutoymi
Fyrisitingartoymi
Savnstoymi
Ráðgevatoymi
KT-toymi
Bókatoymi
Snartoymi
Tíðindatoymi


text:
Myndarøð: Hósdagur á Summarfestivalinum
Nú byrjar Summarfestivalurin av álvara. Klokkan 20.00 fer Jasmin á pall og Ólavur Á Váli fer á pallin klokkan 21.00. Klokkan 22.00 fer kendi og sera spennandi bólkurin Aqua at undirhalda á Vágsbøi.Klokkan 23.45 er tað Hitmenn sum eiga tørn, 00.15 tá eigur Gurðun Sólja tat spæla. Til seinast er tað Joka, sum fer á pallin klokkan 01.00.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Óreglusemi á fundarborði í fiskimálaráðnum
Islamar vildu hava australska rossaranch, og ánarin er tjóðarhetja
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Kanning av kynsligari misnýslu av børnum í Føroyum
Samband
Postboks 226
FO-600 Saltangará


text:
Til undirfagrar líðir og reystan fjallatind
í nátt mín hugur flýgur – eg elski hesa mynd –
har morgunsól sær leskar í svalu náttardøgg,
og áarløkur teskar – duet við veitarløgg.
Og stinnu sterku oyggjar – mín væna dreymaverð –
sum brúðarskrýddar moyggjar, tá kavaklætt alt er.
Mót’ himnadýpi bláa seg hevja tindar hátt,
teir gyltu krúnu fáa av norðlýsi á nátt.
Náttúran mangan unti ei tykkum róð og rast,
væl brotasjógvar muntu – og nívdi bergið fast,
enn stinnur stendur klettur – ‘mót báru bringu ber,
og tá eitt sinn hann dettur – tann næsti fyri er.
Tó eftir himnaódnir og grunnbrot – hvørjaferð
tá av aftur tað tornar – nógv vakrari tú er.
Ein sælur friðarstaður, sum veitir sínum skjól,
tað sanna man hvør maður og kvinna, sum tú ól.
Mót’ heimsins undurverkum kann setast tín nátúr –
við summarlitum sterkum – og tutl um fles og flúr.
Og veturshavsins veldi, tá brim ‘mót himni ber,
í sinnið fast seg negldi hjá tí, ið aldist her.
Ei býti eg við nakað mítt fagra fosturland –
men til mín vil tað taka – oss knýtir upphavsband.
Og ynski mítt skal ljóða alla, alla tíð,
skal Harrans signing góða á oyggjum hvíla blíð.


text:
[This text is not available in English]
Leygardagin 11. august kl. 11.30 fara Kenneth Jones og Birgitte Schnakenburg at spæla til matiné í Havnar kirkju. Kenneth Jones er trompetleikari. Hann starvast á musikkskúlum kring landið og er væl kendur í føroyska hornorkesturheiminum. Upprunaliga er hann úr Wales, men hevur nú í nógv ár búð og arbeitt í Føroyum. Birgitte Schnakenburg spælir klaver og arbeiðir Tórshavnar musikkskúla, har hon bæði undirvísir í klaver og hevur fylgisspælið, tá ið næmingar, sum spæla onnur ljóðføri, hava tørv á fylgisspæli. Birgitte er upprunaliga donsk og hevur eisini í nógv ár búð í Føroyum. Kenneth og Birgitte hava spælt saman í fleiri ár og havt nógvar konsertir saman. Tey hava eisini givið út fløgu við tónleiki fyri trompet og klaver. Leygardagin fara tey at spæla tónleik av Kenneth Jones og Pauli í Sandagerdi. Kenneth hevur lagt løgini Gakk tú tryggur fram við góðum treysti, Einki er sum summarkvøld við strendur og danska lagið I skovens dybe stille ro til rættis fyri trompet og klaver. Birgitte fer at spæla fýra sangir eftir Paula í Sandagerði: Vísa, Flýgur tú lógv, Træið og Fjarlagt hvesti hann sjógvin.


text:
Maersk Line er á listanum yvir reiðarí, sum amerikonsku myndugleikarnir misteinkja fyri prísavtalur. Fleiri av heimsins størstu bingjureiðaríum koma nú undir luppin hjá amerikanska løgmálaráðnum. Illgruni er um, at reiðaríini hava avtalað prísir á tænastum, tey gjalda
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Tá vit mistu málið úr eygsjón, tvífaldaðist knossið!" - Mark Twain


text:
Í dag hevur aftur kapping verið í Bylgjuni í Runavík, har kappast var í einstøkum amboðum. Ljósið hevði 4 pinkur og 4 piltar við í kappingini. Sum heild kann sigast, at íðkararnir í Ljósinum kláraðu seg væl, tí hetta
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Royndir gera tað møguligt fyri teg at kenna feilir aftur, næstu ferð tú gert teir.
Oscar Wilde


text:
Broytingar í virkseminum hjá Maersk Oil á sjógvi og landi í Danmark kosta tilsamans 139 størv. Tað skrivar Maersk Oil í tíðindaskrivi um seinna stigið av einfaldingini av felagnum, ið varð fráboðað í januar 2017.- Seinna stigið av nýskipanini umfatar
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Tað eru tvær ferðir í lívinum, at ein maður ikki skal hugsa, tá hann hevur ráð til tað, og tá hann ikki hevur.
Mark Twain


text:
Frá 1. august 2012 koma nýggjar nálatíðir í gildið.
Umframt tær vanligu seks nálirnar, er nú komin nýggj nál, ið eitur Talentnál.
Nýggja nálaskipanin kemur í gildi 1. august 2012.
1. Svimjinenvdin hjá SSF umsitir nálatíðir, og viðurskifti annars kring nálirnar.
2. Nálirnar eru:
- Talentnál
- Bronsunál
- Bronsunál við stjørnu
- Silvurnál
- Silvurnál við stjørnu
- Gullnál
- Gullnál við stjørnu
3. Fyri at ogna sær eina nál skal svimjari svimja ájavnt ella skjótari enn nálatíð. Svimjari kann einans ogna sær hægri nál. Svimjari, ið til dømi hevur svomið sær til silvurnál, kann tá ikki eftirfylgjandi ogna sær bronsunál við stjørnu.
4. Svimjari ið hevur svomið seg til eina nál, missir ikki rættin til hesa, hóast broytingar í krøvum, viðførir at nevndi svimjari ikki uppfyllir nýggju krøvini til nálir.
5. Nálatíð kann bert verða svomin í kappingum ið eru góðkendar av Svimjinevnd SSF’s og/ella av altjóða svimjisambandinum FINA og felagsskapum undir FINA. Nálin kann bert vinnast í teirri grein svomið verður, millumtíðir og timetrials verða ikki góðtiknar.
6. Tað er ábyrgdin hjá felagnum hjá svimjarinum, ið náar eina nálatíð at í hvørjum einstøkum føri, at boða SSF frá hesum á heimasíðuni hjá SSF. Høvuðsdómari kann útflýggja nálir til og við “Bronsunál við stjørnu” í samband við svimjistevnur. Silvurnál og uppeftir, verður latin av umboðum frá SSF í samband við størru kappingar.
Góðkend á starvsnevndarfundi 13. mai 2012


text:
Góðu norðingar – góðu norðoyastevnugestir!
Klaksvíkin bjóðar gjøgnum árið eina røð av ymsum tiltøkum, ið bjóðað øllum føroyingum at uppliva okkara fantastiska bý uppá ymsar mátar og úr ymsum sjónarhornum.
Vit hava Norðurljós, Torradagar, Summarfestival, Sjómannadag og mong onnur tiltøk. Tó er tað neyvan nakað tiltak, ið fevnir so vítt – bæði í áhuga og aldri, gaman og álvara – sum Norðoyastevnan ger.
Her er kappróðrur, kapprenning, fótbóltur, listaframsýningar, tónleikaframførðslur, møtir og mangt annað. So man kann ikki annað enn siga, at ongin nýtist at sita hendur í favn og keða seg á Norðoyastevnuni.
Fyri 82 árum síðan, var tikið stig til tí fyrstu Norðoyastevnuna. Stevnan var løgd um júst sama tíðarskeið, sum hon er í dag, tí tað var um hesa tíðina, at bátarnir vóru heima. Hetta var eftir fyrsta túrin á árinum hjá sluppunum undir Íslandi.
Hyggja vit aftur á hesa stevnu, so eru tað tey allarfægstu, ið upplivdu hana, ímillum okkum í dag. Sluppirnar eru fyri langari tíð síðan skiftar út við framkomin skip, og eru sjómenninir nú vekk alt árið. Tó kunnu vit draga samanberingar fram til dagin í dag. Tildømis var fótbóltsdystur á skránni á tí fyrstu stevnuni, ið KÍ vann 2-1 á TB, og eisini vóru mentanartiltøk tá á skránni, eins og í ár.
Bernhard Brim yrkir, í vakra sanginum “Tað er vakurt í Klaksvík á sumri”:
Her er stuttligt á Norðoyastevnu,
tá ið ungfólkið møtist til leik
her at royna sær kynstur og evni,
her hvar blíðskapurin aldri sveik.
Ítrótturin er tann dag í dag, eisini miðpunktið á stevnu okkara. Okkara tjóðarítróttur hevur sítt startskot til árið her norði, har 63 manningar vera umboðaðar, svarandi til yvir 400 rógvarar. 38 lið skulu um vikuskiftið dystast á Djúpumýru, eins og hundraðtals rennarar slíta sínar renniskógvar í árligu Føroya Bjór renningini.
Vit kunnu hyggja at hvørjum øðrum og spyrja, hvussu ber hetta til. At vit, ið eru tjóð á beint yvir 50.000 fólk, kunnu til eina stevnu senda eina so stóra fjøld av íðkarum avstað. Ein skuldi næstan ikki trúð, at tað yvirhøvur bar til, tí vit mugu minnast til, at hetta bert er ein brot partur av teimum mongu íðkandi á landið.
Stóran leiklut í hesum spæla feløgini, ið við stórum sjálvbodnum arbeiði skapa hendan møguleikan, eins og tey skapa stóran trivnað í býnum.
Sjálvboðið arbeiði er grundarsteinurin undir tey feløg, ið vit hava í býnum. Sjálvboðin taka sær av teimum ungu, veita teimum eitt stað, har tey kunnu trívast, mennast og vera brýnd til framtíðina.
Uttan hetta stóra sjálvbodna arbeið, ið gjørt verður, so høvdu vit verið eitt fátækt samfelag. Øll tey tiltøkini, ið Klaksvíkin hevur at bjóðað, verður samskipa av eldsálum, ið seta nógva tíð og orku av, og er hetta fyrst og fremst fyri at gleða og hjálpa øðrum.
Norðoyastevnan er so sanniliga ein stevna, har tann sjálvbodna hondin spælir ein stóran leiklut. Nógv fyrireiking og arbeið skal til, og vilja fólk uttan at blunka játta seg til at hjálpa teimum ymsu feløgunum í sínum arbeiði á stevnuni. Uttan hesi fólk, so er lítið at ivast í, at tað var ongin Norðoyastevna.
Lat okkum tí hesa stevnuna vera takksom fyri tey fólk, ið gera tað gjørligt, at vit eru her til stevnuna. At vit saman við familju, vinum og kenningum kunnu hugna okkum saman, og bara uttan hóvastak njóta dagin í dag.
Góðu norðingar og norðoyastevnugestir. Við hesum orðum er Norðoyastevnan 2018 hervið sett.
Góða Norðoyastevnu!


text:
80% av skrásettum “børnum” flutt til Svøríki eru tilkomnir menn
Bernt Herlitz, tannlækni á Gotlandi, fekk uppsøgn frá myndugleikunum fyri at avdúka við røntgenmyndum av tonnum, at 80% av skrásettum “børnum,” ið hava søkt friðskjól í Svøríki, eru vaksnir menn upp í 30 ára aldur.
Fleiri av tilflytarunum úr Miðeystri og Norðurafrika søgdu seg at vera undir 18 ár, tá ið teir søktu um friðskjól og uppihald í Svøríki. Røntgenmyndir av tonnunum vístu útvaksnar vísdómsjakslar, ið tannáringar ikki hava, og sum avdúkaðu, at 4 av hvørjum 5 tilflytarum vóru ikki børn, men trøllvaksnir menn.
Bernt Herlitz segði við SV-støðina RT seg halda tað vera moralskt skeivt, at fólk lúgva um sín aldur fyri at fáa ein fyrimun óreiðiliga sum tilflytarar.
Hesi tilfluttu fólk lúgva um aldurin fyri at fáa meir almannapening og í nøkrum førum fyri sum ómyndingar at sleppa við lættari revsing, tá ið dómsvaldið dømir tey fyri at hava gjørt brotsverk eftir at vera komin til Svøríki.
Sama aðrastaðni. Ein afghani, Hussein Khavari, neyðtók og drap eina 19 ára gamla týska gentu og leyg í rættinum, at hann var 17. Men ein røntkenmynd av eini tonn vísti, at Khavari var minst 26, helst 30 ár, og fekk fongsul hareftir.
Danskar tannkanningar vísa, at 74% av skrásettum børnum eru vaksnir menn
Lutfallið 4 av 5 islamskum landastrokum gongur aftur í tí, at 80% teim tilfluttu eru menn, ikki kvinnur og børn. Øll flóttafólkabylgjan er sostatt ein stór lygn.
Tannlæknin tosaði fyrst við eitt embætisfólk yvir sær í tilflytarmálum, sum bað hann senda myndugleikunum eina frágreiðing um málið. Herlitz so gjørdi, men varð uppsagdur fyri at hava avdúkað persónligar heilsuupplýsingar.
“Eg fylgdi boðum frá tilflytarastovuni at senda henni upplýsingar um, at 80% av mínum viðskiftafólkum eru í miðal 25 ára gamlir menn, og eg varð uppsagdur, tí eg hevði gjørt, sum tey bóðu meg,“ segði Herlitz við RT.
Tannlæknin stevndi myndugleikunum á Gotlandi, men varð sjálvur dømdur 475.000 svkr í bót fyri at kunngera persónligar upplýsingar. Hann hevur konu og barn undir aldur og hevði mist hús og heim, um hann skuldi goldið bótina.
Tá ið tíðindini um Herlitz frættust á Gotlandi og út um Svøríki, vóru mong fólk fús til at hjálpa familju hansara við peningi og hava reist hálva upphæddina.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
Hetta ynski kemur ikki av ongum og er orsøkin heilt einføld, at tað er ymiskt hvussu nógv ymisku arbeiðsgevararnir seta av til førleikamenning, eftir- ella víðariútbúgving.
Ein útbúgvingargrunnur hevði tískil veri ein upplagdur møguleiki hjá arbeiðsgevarum at styrkt um hesi viðurskifti, til frama fyri bæði arbeiðstakara og arbeiðsgevara.
Danska skipanin byggir á, at grunnurin stuðlar upp til 25.000 kr. av útreiðslunum sum eru í samband við, at starvsfólk skulu førleikamennast, eftir- ella víðariútbúgvast, meðan einstaki stovnurin skal rinda minst 20% av kostnaðinum.
Sí avtaluna á http://www.denkommunalekompetencefond.dk
Sjálvandi eigur sami møguleiki at vera í Føroyum, har starvsfólk eru sera ymiskt stillaði, serliga í mun til útboð, men eisini í mun til atgongd.


text:
Ja, tú læs rætt! Búkurin veksur og veksur, men av einari heilt aðrari orsøk enn vanligt!
Eg eri við barn og vit eru sooo spent!! Hesir undanfarnu mánaðarnir hava verið ein rusjibani, frá einum enda í annan. Frá at finna útav at eg var við barn, til at venja seg við allar broytingarnar, samstundis við at skulu halda tað loyniligt. Nei tað veit den, eg havi mangan verið ørkymlað.
Men mest av øllum, kenna vit okkum so heppin og takksom, fyri at hetta hevur eydnast. Eg haldi kanska at tað er natúrligt í dag, at hava ein lítlan ótta fyri at man fer at hava trupulleikar, við at gerast við barn. Tað havi eg faktiskt altíð haft. Men hesin óttin er bara vaksin við, at tað er blivið eitt meira opið evni í samfelagnum. Eg haldi at tað er fantastiskt at tað nú verður tosað um hendan trupulleikan, soleiðis at man ikki gongur og heldur at hetta ber til hjá øllum. Eisini fyri at steðga ræðuligu viðmerkingunum sum “Nú nær fara tit at fáa tykkum eitt barn?” Sum um tað kundi samanberast við at fara oman í Á, at keypa ein mjólkapakka. Tað verður nú gjørt vart við, hvussu nógv pør stríðast við at gerast við barn, og mítt hjarta brotnar, bara við tankan um hvussu høgt hetta talið er.
Ja, sum tit kanska skilja á lagnum, so havi eg onkursvegna ringa samvitsku, um at eg/vit hava verið so heppin at koma her til uttan trupulleikar. Tað skal eg sjálvandi ikki lata skugga mína gleði. Men tá eg fái tað niður á pappír, so stingur tað enn meir. Eg hugsi um onkur kanska lesur hetta, og aftur verður mintur á, at hetta ikki eydnast hjá teimum. Til alla lukku er hjálpin í dag góð, og møguleikarnir at gerast foreldur hóast alt nógvir.
Tað einasta eg kann gera, er at gleðast um hetta lítla fostri, sum veksur so fitt í búkinum hjá mammu síni. Tað hevur tað uppiborið.
Eg havi altíð ynskt mær børn. Ja faktiskt síðani eg var heilt ung. Men tíbetur ynskti eg eisini at bíða, til eg fann tann rætta at fáa barnið saman við. Eg minnist væl eina hending, fyri skjótt tíggju árum síðani. Vit í FAROE5 gjørdu eina blaðsamrøðu við blaðið, sum tá æt MESS. Tað vóru nógvir ymiskir spurningar, men ein av teimum var “Hvat er títt stórsta ynski?”, so erlig sum eg eri, svaraði eg tað fyrsta eg hugsaði. “At gerast mamma”. Áhh den látur! Eg var tá 18 ár, og hinar fýra hildu at hetta var nakað undarligt, at siga! Tað hava vit mangan flent eftir. Men eg meinti tað og eg meini tað enn. Tí eg dugi slett ikki at ímynda mær eitt lív uttan børn.
Lítið visti eg, at eg fór at skulu bíða í tíggju ár, áðrenn eg fór at koma har til. Men tað hevur ongan týdning. Nú er okkara tíð komin.
Eg gleði meg at deila mína uppliving av at vera við barn. Fyrsta tíðarskeiðið av at vera við barn, var nemliga slett ikki soleiðis, sum eg hevði vantað. Hetta fari eg at koma nærmari inná seinni.
Um tit hava onkur góð ráð ella spurningar, eru tit meira enn vælkomnar til at skriva eina viðmerking.
M&K


text:
Virksemi
Keyp av bygningum
Flest allar fyritøkur, sum reka eitthvørt virksemi, eiga ofta bæði raksturin og bygningin, har vinnuvirksemið verður rikið út frá. Torført er at fáa nakran vinning burtur úr at eiga bygningin, tí talan er um stórar peningabindingar. P/F Fastogn bjóðar eina loysn hesum viðvíkjandi.
Fyrimunir fyri leigarar
Virksemið hjá Fastogn fevnir um keyp og langtíðarútleigan av bygningum. Við at selja sína fastogn, fær seljandi felagið tøkan pening til rakstur felagsins, sum síðani kann verða nýttur til at økja um kjarnuvirksemið og til onnur endamál. Sum leigari skal kundin gjalda eitt fast leigugjald.
Leigarin sleppur frá at hugsa um tað óvissu, sum er við at eiga ein bygning – so sum hækkandi renta, viðlíkahaldsútreiðslur, framtíðarvirði á bygninginum umframt skatt v.m. Harumframt verður lutfallið millum skuld og eginognina ofta betrað um selt verður, og lyklatølini harvið betrað samsvarandi.
Fyrimunir fyri keyparar
Umframt at Fastogn hevur stórrakstrarfyrimunir viðvíkjandi umsiting, rakstri og viðlíkahaldi, fáa vit eisini fyrimunir viðvíkjandi fíggingini.
Bygningarnir vera keyptir til marknaðarvirði og er tað í flestu førum eitt hægri virði enn hann stendur bókaður til í roknskapinum hjá seljandi fyritøkuni, og tí fær Fastogn eitt hægri skattligt avskrivingargrundarlag.
Keyp av bygningum
P/F Fastogn er áhugað í dygdargóðum bygningum, við góðum leigusáttmálum og sum liggja væl fyri í Føroyum.
Um tú metir teg at hava ein tílíkan bygning, ert tú vælkomin til at seta teg í samband við okkum.


text:
14. september í 1946 var fólkaatkvøða um Føroyar skuldu halda fram at vera partur av Danmark, ella loysa frá Danmark.
Thorstein Petersen, sum var tingformaður, segði í kunngerð í Dimmalætting, at fólkaatkvøðan var um “oyggjanna framtíðar ríkisrættarstøðu”.
Tveir spurningar vórðu settir:
I. Ynskja tygum danska stjórnaruppskotið sett í gildi?
II. Ynskja tygum loysing Danmarkar og Føroya millum?
Úrslitið av fólkaatkvøðuni varð, at uppskotið um loysing, merkt II, fekk 5656 atkvøður ella 48,7%. Danska stjórnaruppskotið, merkt I, fekk 5490 atkvøður ella 47,2%. Valluttøkan var 67,5%.
Nógvar bøkur eru skrivaðar um fólkaatkvøðuna í 1946. Hvussu atkvøðugreiðalsan fór fram, og hvussu úrslitið varð í ymsu oyggjunum sæst í hesum tilfari og á Wikipedia.
Í hesum tilfari er eisini brot úr sjónvarpsrøðini “Søgan um ríkisfelagsskapin”, sum Jakob Gottschau og Martin Breum gjørdu.


text:
ELTS-roynd í Tórshavn 19. mai
ELTS-royndina er løgd til at verða í Tórshavn leygardagin 19. mai 2018.
Tú teknar teg til royndina við at fara inn á https://ielts.britishcouncil.org/edu. Far til breddan til vinstru "Find Test Date" og útfyll upplýsingarnar har, og fylg so vegleiðingini á síðuni.
Prísurin er 2.425 kr.
Melda teg til í góðari tíð, í seinasta lagi 8 dagar áðrenn royndina.
Úrslitini koma 2-3 vikur aftaná royndina.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Wednesday, September 30, 2015
So leingi kassakúgvin ikki er fiktiv
Hugskotið um at skipa almenna ella aðra miðsavnaða uppboðssølu av veiðirættindum hevur fingið fitt av føroyingum at ímynda sær nýggjar inntøkumøguleikar — streymar av inntøkum ið hvørki krevja íkast av egnum peningi ella arbeiðstímar, ei heldur nakað nevnivert tankavirksemi. Hesin rættiliga brádliga íkomni gullfebur, sum rakar bæði høg og lág, tykist serliga herja har ein ávís frástøða er til fiskiskip, fiskaríhavnir, fiskavirkir og tílík fiskivinnulig rakstrargøgn.
Tað sum gevur summum stjørnur ella dollartekin í eyguni er eftir øllum at døma hugsanin um at her ber til at skora hundraðtals milliónir um árið til landskassan umframt aðrar líknandi upphæddir at mjólka í tilfeingisgjaldi — væl at merkja áðrenn fiskivinnan sjálv hevur tjent eina krónu. Harafturat fyristillar man sær hópin sum skal koma omaná: partafelagsskattir, lønarskattir og avgjøld av ymiskum slag.
Sært tú tað almenna sum per definitión besta umsitara av landsins kapitali, ja so kann hetta ljóða sum ein rúsandi dreymur. Hinvegin, um tú búleikast og hevur tína dagligu gongd nærri vinnutólunum, so verður tað at ímynda sær eina so flúgvandi kassakúgv uttan festi í jørð antin naivt ella kyniskt út um mark, ella bæði.
‘Sum ein tíðarferð’
Núverandi skipan hevur verið kritiserað aftur og fram, og eingin ivi er um at ymiskt er í galdandi lóg og praksis sum bæði kann og eigur at betrast. Men at stempla skipanina sum “kommunistiskan planbúskap” og samstundis upphevja eina hugsaða skipan við centralum uppboði av veiðiloyvum sum “frían marknaðarbúskap” er eitt langt lop. Her hava eftir øllum at døma nakrar ideologiskt eldaðar frøðingasálir í sínum ivri at designa samfelagsbúskap vent tingunum á høvdið við tí úrsliti at rumbul er komin í hugtøkini — her er tað so snilt at allir váðar við einari slíkari uppboðssøluskipan eru sum gandaðir vekk, hóast ta avrúsandi sannroynd at eingin veit at siga frá góðum royndum av slíkum skipanum.
Ídag verða tingini gjarna — og tað mundu tey eisini verða í gomlum døgum — klædd í tíðarhóskandi orðingar og smurd inn í vendingar sum skulu glíða væl niður. So tað liggur sjálvandi altíð ein avbjóðing í at hugsa kritiskt og seta spurningar.
Fyri tey mongu sum ikki kenna væl til detaljur í fiskivinnuni kann tað uttan iva vera torført at seta kritiskar spurningar í slíkum høpi — hugskotini skulu jú stava frá serfrøðingum og fáur hevur hug at geva seg út í orðaleik við fólk sum antin hava hægri akademiska útbúgving enn ein sjálvur ella bara ljóða munandi meira sannførd og sikkur enn tey flestu í hesum samanhangi.
Hvussu er og ikki, frásøgnin í tí tí almenna rúminum tykist mestsum drenað fyri innlit og ístaðin fylt á tremur við upplástum pástandum og sveimandi ætlanum.
Ein sølumaður helt fyri at ein uppboðssøla av veiðirættindum minnir um eina tíðarferð aftur til kongaligan einahandil og lenskipanir, har miðsavnað eftirlit yvir tilfeinginum er gjørt so totalt sum til ber. Tá var tað kongur og embætisverk sum avgjørdi, kanska gjøgnum okkurt slag av uppboði, hvør ið skuldi fáa Seyðaoyggjarnar í len og harvið einkarætt til vinnuligt virksemi á Klettunum. “Júst sum talað verður fyri í uppboðssølu hugtakinum,” segði sølumaðurin, “bara í einum øðrum hami, undir øðrvísi formi. Her skal eingin koma og tjena pengar, uttan so at tann politiska skipanin og embætisverkið stýra tí.”
Vegurin fram?
Hóast tað ber til at siga at tørvur kann vera á at dagføra og týðiliggera verandi skipan, kanska á fleiri økjum, so má ásannast at skipanin er bygd við støði í væl innarbeiddum og altjóða viðurkendum spælireglum. Tað snýr seg ikki um at pengarnir stýra vinnuni — tað snýr seg grundleggjandi um fólk og teirra avgerðir, áhaldandi arbeiði og innsatsir, ofta yvir eitt langt áramál, og pengar sum eitt produkt av arbeiði, handli og vinnubúskaparligum avgerðum.
Frásøgnin um uppboðssølu av veiðirættindum roynir at gera rættindi og kvotur til tann totala kapitalin og útihýsir harvið lyklatættum so sum samfelagsligum leikluti hjá verandi aktørum, teirra vinnnutól og íløgur, teirra tøknifrøði og vinnuligu royndir, yrkiskunnleika sum teirra fólk hevur og, ikki minst, teirra kombinatión av skilvísum langtíðar ætlanum og rakstrarligum og praktiskum dugnaskapi. Alt hetta verður uttan himpr bara lopið um, sum um at alt hetta hevur ongan stórvegis týdning.
Tað er uttan iva hugstoytt fyri mong at hoyra fólk sum ikki tykjast medvitað um hesi viðurskifti tala sum um at veiðirættindi eru at meta sum náðigáva frá tí almenna til nøkur útvald. Tey tykjast gloyma at veiðirættindi fyrst og fremst eiga sín uppruna í at fiskivinnan hevur bygt upp nøkur fiskarí og tilhoyrandi vinnuligt virksemi — bureaukratiið hevur ikki bygt vinnuna men er komið seinni sum ein yvirbygnaður.
Eftir tí uppboðssølu leisti sum talan er um so verða eisini loyvis tíðarskeiðini gjørd stutt — hvat ið sjálvandi vil innibera stuttsiktaðar strategiir og harvið størri váða og ótryggleika fyri vinnuna og minni ágóða fyri samfelagið; also, ongar stórar íløgur í nýggj skip ella virkir og enn minni nakrar langtíðar ætlanir. Vegurin fram fyri eina stolta fiskivinnutjóð? Neyvan.
At summi í vinnuni eru komin betur fyri enn onnur av ymiskum orsøkum er greitt, og soleiðis fer tað uttan iva altíð at vera; harvið tó ikki sagt at órímiligir skeivleikar ikki eiga at verða rættaðir. Har eru uttan iva fleiri punkt at tríva í, frá spurningum um sundurbýti av skipabólkum til treytir knýttar at fiskiloyvum; vónandi verður høvi seinni at koma nærri inn á teir spurningarnar.
2 comments:


text:
Viðareiði
Umleið 350 fólk búleikast á Viðareiði, sum av mongum verður mett at vera millum vakrastu bygdir í Føroyum.
Villingardalsfjall og Enniberg eru av sonnum varðar í tí stórsligna náttúruumhvørvinum, ið eyðkennir norðastu bygd í Føroyum.
Ríka fuglalívið í bjørgunum og rundan um bygdina má sigast at vera eitt satt paradís fyri náttúrueygleiðararar og fuglafrøðingar. Møguleikarnir eru nógvir fyri t.d. túrum
í dølunum og í fjøllunum runt um Viðareiði, har ein veruliga sleppur at uppliva føroysku náttúruna, tá hon er vakrast.
Á Viðareiði er eisini ein lítil, hugnaligur handil og tveir smærri fótbóltsvallir úr graslíki.
Hjartaliga vælkomin til Viðareiðis og Hotel Norð.


text:
AnniJanni
- Vakmyndatól umborð á føroyskum fiskiskipum
- 11. juli 2018
- Vakmyndatól umborð á føroyskum fiskiskipum Sambært reglu 5, kapittul VI, í Fráboðan frá Sjóvinnustýrinum E, sum hevur heimild í løgtingslóg nr. 165 frá 21. desember 2001 um trygd á sjónum, er tað í ávísum førum krav, at tað eru vakmyndatól um...
- » Les meira
- Nýggj ES-fyriskipan um persónsdátuvernd
- 25. mai 2018
- Nýggj ES-fyriskipan um persónsdátuvernd. Fríggjadagin hin 25. mai 2018 kemur í gildi nýggj ES-fyriskipan um persónsdátuvernd. Fyriskipanin, sum fær gildi í øllum ES-londunum, verður sostatt framyvir galdandi persónsupplýsingarrættur í Evropeiska Samveldinum. Føroyar eru sum kunnugt ...
- » Les meira
- Deilan av rørsludata gjørdi, at kvinna misti helvtina av sínum tryggingarendurgjaldi
- 15. marts 2018
- Kvinna misti helvtina av sínum tryggingarendurgjaldi, eftir at hon hevði deilt rørsludata á einari app. Ein kvinna, ið fekk útgoldna trygging fyri mistan arbeiðsførleika, tapti eitt sakarmál orsaka av prógvi frá einari app, sum skrásetir rennitúrar. Rørslu-appin Endomondo hevur kostað einari kvinnu &uac...
- » Les meira
- Drongur dømdur fyri barnaporno
- 20. september 2017
- Drongur dømdur fyri barnaporno, eftir at hann hevði deilt nakinmynd av fyrrverandi unnustuni á Snapchat í 15 minuttir. Ákæri á Fyn lovar, at roynt verður at fáa treytaleysa fongsulsrevsing í málum um talgildan kynsligan ágang. Ein nú 17 ára gamal drongur er blivin dømdur, tí hann legði e...
- » Les meira
- Skúlamyndir
- 21. februar 2014
- Skúlamyndir Ansa eftir um tú ætlar at leggja myndir av børnum hjá øðrum út á Facebook. Hóast tað er freistandi at vísa allari verðini, hvussu fitt børnini sóu út fyrsta skúladag, so skulu stolt foreldur ansa eftir, at tey ikki bróta persónsupplýsingarlógina. T...
- » Les meira
- Týskur rættur boðar frá, at nýtslan hjá Facebook av data er ólóglig
- 23. februar 2018
- Týskur rættur boðar frá, at nýtslan hjá Facebook av data er ólóglig. Ein rættur í Berlin hevur gjørt vart við, at innstillingarnar hjá Facebook stríða ímóti lógini. Økisrætturin í Berlin (VZBV) hevur við einum dómi sligið fast, at tær f&osla...
- » Les meira
- Vakmyndatól í hýruvognum
- 24. september 2015
- Vakmyndatól í hýruvognum Dátueftirlitið varð gjørt varugt við, at ætlanir vóru millum ávísar hýruvognsførarar ella hýruvognsstøðir at seta upp vakmyndatól í forrútinum á hýruvognunum. Hesi skuldu eftir ætlan gera upptøkur av ferðslu og &os...
- » Les meira
- Ársfrágreiðingin 2014
- 17. juli 2015
- Ársfrágreiðingin fyri 2014 Ársfrágreiðingin hjá Dátueftirlitinum fyri 2014 er givin út. Lesið hana her: » Melda til tíðindabræv
- » Les meira
- Danskur ungdómur nýtir framvegis Facebook, meðan amerikanarar lata vera
- 27. februar 2014
- Danskur ungdómur nýtir framvegis Facebook, meðan amerikanarar lata vera 99 % av donsku studentaskúlanæmingunum hava eina vangamynd, 15 % av teimum umhugsa at strika hana. Meðan amerikanskir tannáringar veittra Facebook farvæl, halda danskir ungdómar áfram við at hava vangamyndir á tí sosiala miðlinum nú 1...
- » Les meira
- Deyð spøkja á teimum sosialu miðlunum í allar ævir
- 3. december 2014
- Deyð spøkja á teimum sosialu miðlunum í allar ævir Tey flestu hugsa ikki um ella taka støðu til, hvat skal gerast við teirra vangamyndir ella teirra teldupostbústaðir, tá tey doyggja. Hetta letur tey avvarðandi sita eftir við einum svárum vali mitt í sorgini. Summi fáa seg ikki til at sletta vangamy...
- » Les meira
- Facebook svarar spurningum frá norðurlendsku dátueftirlitunum
- 27. august 2012
- Facebook svarar spurningum frá norðurlendsku dátueftirlitunum Facebook hevur nú svarað spurningunum, sum norðurlendsku dátueftirlitini í felag hava sett Facebook. Svarið kann lesast her Tað var á norðurlendskum dátueftirlitsfundi í Finnlandi í vár, at avgerð varð tikin um at senda Facebook nakr...
- » Les meira
- Tríggir næmingar burturvístir vegna nakinmyndir
- 3. december 2014
- Tríggir næmingar burturvístir vegna nakinmyndir Tríggir dreingir blivu burturvístir frá einum donskum skúla, aftaná at teir høvdu býtt út nakinmyndir av einum javnaldrandi dreingi í 9. flokki. Hetta skrivaði Randers Amtsavis . Sambært skúlastjóranum Carsten Fredslund Andersen, høvdu...
- » Les meira
- Væleydnaður Tryggari Internetdagur 2014
- 21. februar 2014
- Væleydnaður Tryggari Internetdagur 2014 Tann árligi Tryggari Internetdagurin varð hildin týsdagin 11. februar 2014. Hendan dagin var Dátueftirlitið á Torginum í SMS frá kl. 9 til 16, har m.a. varð skipað fyri spurnakapping á teldu. Eisini var høvi hjá teimum vitjandi at fáa sær karamellur, m&ua...
- » Les meira
- Arbeiðsgevarar ynskja eftirlit við starvsfólki
- 19. juni 2012
- Arbeiðsgevarar ynskja eftirlit við starvsfólki Dátueftirlitið fær javnan fyrispurningar um í hvønn mun arbeiðsgevarar kunnu hava eftirlit við telefon- og teldunýtslu hjá starvsfólki. Niðanfyri sæst ein lýsing av tí, ið Dátueftirlitið vanliga ger vart við, tá talan er um a...
- » Les meira
- 4 góð ráð til Foreldur á Facebook
- 9. februar 2013
- 4 góð ráð til foreldur á Facebook Í sambandi við Tryggari internetdagin 5. februar endurgeva vit her bloggin, sum Birita Johansen, samskiftisráðgevi á Dátueftirlitinum, skrivaði til familjan.fo í heyst. Higartil hevur rákið verið, at vit skulu ansa eftir okkara smáu, tá ið tey reika &aac...
- » Les meira
- Tryggari internetdagur 2013
- 10. februar 2013
- Tryggari internetdagur 2013 5. februar verður Tryggari internetdagur hildin fyri fjóðru ferð í Føroyum. Átakið, sum byrjaði fyri 10 árum síðani í Evropa, hevur fingið góða undirtøku og verður í ár hildið í 74 londum kring allan heim. Endamálið við degnum er ...
- » Les meira
- Í menniskjum góður tokki
- 26. november 2012
- Í menniskjum góður tokki 15. nov. 2012 gav Dátueftirlitið átakinum ‘Í menniskjum góður tokki’ loyvi til at viðgera viðkvæmar persónsupplýsingar í sambandi við jólahjálpina. Hetta er aðru ferð, at loyvi er givið, og er loyvið í ár galdandi til 15. d...
- » Les meira
- Landsstýrismaðurin hevur valt nýtt Dáturáð
- 8. november 2012
- Landsstýrismaðurin hevur valt nýtt Dáturáð Kári P. Højgaard, landsstýrismaður, hevur valt nýggjar limir í Dáturáðið. Dáturáðið er partur av Dátueftirlitinum, og verða limir og varalimir valdir fyri fýra ár. Nýggju limirnir eru: Eyðbjør...
- » Les meira
- Dátueftirlitini í ES seta Google undir luppin
- 25. januar 2013
- Dátueftirlitini í ES seta Google undir luppin Eftir at Google kunngjørdi, at ein nýggjur persónsverndarpolitikkur fór at verða settur í gildi 1. mars 2012 avgjørdu dátueftirlitini í ES at standa saman um eina kanning, sum franska dátueftirlitið, CNIL, skuldi gera. Serfrøðingar hava granskað &iacu...
- » Les meira
- Falskir teldupostar frá Nets í umfari
- 25. januar 2013
- Falskir teldupostar frá Nets í umfari Dátueftirlitið ávarar um truplleikar við følskum teldupostum frá Nets. Í dag boðar Nets frá trupulleikum í Danmark, og hevur Dátueftirlitið eisini fingið fráboðanir frá brúkarum í Føroyum, sum hava fingið falska teldupostin. T...
- » Les meira
- Skúlar og slatur og sleyg á Facebook
- 26. oktober 2012
- Skúlar og slatur og sleyg á Facebook Í Danmark hava tey í longri tíð havt trupulleikar við, at tilvildarligar síður, sum eru tengdar at slatri á ymiskum studentaskúlum í Danmark, verða stovnaðar á facebook. Hetta er nú eisini komið til Føroya, og er Dátueftirlitið gjørt ...
- » Les meira
- Ótrygt at nýta Internet Explorer
- 18. september 2012
- Ótrygt at nýta Internet Explorer Av tí at trupulleikar eru við trygdini hjá Internet Explorer í løtuni, vil Dátueftirlitið fyribils ráða fólki frá at nýta Internet Explorer. Mælt verður til at nýta aðrar kagar sum til dømis Mozilla Firefox og Google Chrome. Les meiri um trygdarbr...
- » Les meira
- Vakmyndatól í Føroyum
- 6. september 2017
- Vakmyndatól í Føroyum Talið av vakmyndatólum í Føroyum veksur støðugt. Í 2007 varð ein kunngerð um fráboðanarskyldu sett í gildi. Nú galdandi kunngerð, er kunngerð nr. 124 frá 19. september 2011 . Sambært nýggju reglunum í kunngerðini, skulu øll vakmynda...
- » Les meira
- Ætlan um fleiri vakmyndatól avblást
- 3. september 2012
- Ætlan um fleiri vakmyndatól avblást Løgreglan í Keypmannahavn hevur avgjørt ikki at fylgja ætlanini um at seta fleiri vakmyndatól upp í býnum Í 2009 vórðu 34 vakmyndatól sett upp á Strøgnum í Keypmannahavn. Hetta skuldi bert vera fyrsta stig í eini størri ætlan, ...
- » Les meira
- Álop á føroyskar heimasíður
- 22. august 2012
- Álop á føroyskar heimasíður Anonymous, sum er ein altjóða bólkur fyri teldusníkar, hevur, sum ein partur av stríðnum móti grindadrápi, hackað seg inn á tíggju føroyskar heimasíður. Úrslitið er m.a., at brúkaranøvn, teldupostar og loyniorð nú l...
- » Les meira
- Bót fyri ólógligt starvsfólkaeftirlit
- 17. august 2012
- Bót fyri ólógligt starvsfólkaeftirlit Stór telefyritøka fær bót fyri víðfevnandi og nágreiniligt starvsfólkaeftirlit. Í Noregi hevur eitt mál um starvsfólkaeftirlit júst verið frammi. Norska dátueftirlitið hevur seinastu árini verið á tveimum eftirlitsvitj...
- » Les meira
- Dátueftirlit gevur Google bót upp á 250.000 kr.
- 17. august 2012
- Dátueftirlit gevur Google bót upp á 250.000 kr. Norska dátuftirlitið hevur álagt Google at gjalda eina bót áljóðandi 250.000 norskar krónur fyri brot á norsku persónsupplýsingarlógina. Harafturat skal Google strika allar WI-FI dátur, sum eru savnaðar inn við sonevndum Street View bi...
- » Les meira
- Stórar bøtur fyri brot á persónsupplýsingarlógina
- 16. august 2012
- Stórar bøtur fyri brot á persónsupplýsingarlógina Norska dátueftirlitið hevur í summar álagt ávíkavist Google og telefyritøkuni Teletopia stórar bøtur fyri at hava brotið norsku persónsupplýsingarlógina. Google hevur í sambandi við kortleggingina av vegum og ...
- » Les meira
- Niðurstøða viðvíkjandi Total view
- 19. juni 2012
- Niðurstøða viðvíkjandi Total view Dátueftirlitið hevur í brævi, dagfest 10. mai 2012, boðað Løgmansskrivstovuni frá, at núverandi 23 stemplingar í Total view skipanini skulu broytast til 8 stemplingar. Avgerðin er galdandi fyri øll aðalráð og stovnar, sum Løgmansskrivstovan var...
- » Les meira


text:
Eik Banki
Eik Banki ella bara Eik er eitt føroyskt partafelag, sum rekur bankavirksemi í Føroyum. Eik Banki varð stovnaður í 1832 undir navninum Færø Amts Sparekasse. Í 1963 fekk Færø Amts Sparekasse nýtt navn og varð kallaður Føroya Sparikassi. Hetta navnið helt fram til 18. desember 2006, tá ið bankin fekk navnið Eik Banki[1].
Eik hevði í 2007 354 fulltíðar starvsfólk og 16 deildir kring landið. Í 2012 hevur Eik 210 fulltíðar starvsfólk og 9 privatdeildir kring landið.
Eik Banki, og serliga danski parturin av Eik Banka, varð hart raktur av fíggjarkreppuni, sum rakti í september 2008. Tvey ár seinni mátti bankin ásanna, at ikki bar til at halda fram í verandi líki. Eik Banki læt Eik Bank Danmark fara, og varð yvirtikin av Finansiel Stabilitet A/S. Finansiel Stabilitet A/S, sum hevði skotið 2 milliardir krónur í Eik Banka í nýggjum partapeningi, seldi 6. apríl 2011 70 prosent av partapeninginum til TF Holding P/F. Tey seinastu 30% eigur Finansiel Stabilitet enn, men TF Holding hevur møguleika fyri at keypa henda partin seinni.
Innihaldsyvirlit
Virksemi[rætta | rætta wikitekst]
Eik Banki eigur dóttirfelagið P/f Inni.
Harumframt hevur Eik fyrr keypt, men hesi feløg eru ikki longur partur av Eik:
- SkandiaBanken, ið var størsti internetbanki í Danmark (í mai 2007)
- Privestor Fondsmæglerselskab (í august 2007)
- FinansNyt (í august 2007)
- Føroysku deildini hjá Kaupthing Bank hf. (í desember 2007)
Harumframt hevur Eik verið stórpartaeigari í Investea A/S og Spron.
Sí eisini[rætta | rætta wikitekst]
Stjórar og stjórnarlimir í Eik Banka/Føroya Sparikassa/ Færø Amts Sparekasse
Keldur[rætta | rætta wikitekst]
- ↑ Eikirøtur, s.374.


text:
“Jólini nærkast í hvørjum, allarbest mær hugnar í Føroyum. Nú er stund at gleða seg, tí jólini nærkast í hvørjum”
Áhhh eg eri enn, sum eitt barn á jólum. Eg vil siga, at eg havi hildi mær frá at pyntað í allan oktobur mánaða. Men so skjótt vit komu inn í novembur, so tók eg jólaeskjuna fram. Mítt fyrsti tanki var rættiliga skuffandi! Haha.. eg trúði eg átti nógv meira jólapynt, enn tað vísti seg at eg gjørdi. Náhh, men har var okkurt gott hóast alt.
Undanfarin ár havi eg ofta hildið meg til siðvandu litirnar, við knald reyðum, grønum osf. Ofta haldi eg at mítt jólaprýðið hevur verið eitt sindur brallut. Sum um at tað ikki var ein samanhangandi tráður. Í ár havi eg so valt, at fara eftir tí einkla og meira dempaðu litunum.
Ein av avbjóðingunum er at jólaprýðið helst skal hóska seg til restina eg havi í heiminum. Ja, tvs til tann ljósareyða litin, sum nokk er rættiliga umfatandi heima hjá okkum.
So í ár havi eg valt mær tann djúpa reyða litin (sum er á myndini og arbeitt hann inn við gull og grann. Eg havi ikki prýtt alt upp enn, men eri væl nøgd við fyrstu runduna.
Smá postkort sum hesi, er eisini sera vøkur at hava hangandi ella enn tá seta í rammu.
Við gullvasanum og smáu pastel jólatrøunum í glas, blivu ljósareyðu hyllarnar eisini eitt sindur jólaligari.
Eg keypti mær báðar gullringarnar í Søstrene Grene, so hvør veit, kanska teir enda í nýggja handlinum í Føroyum. Síðani prýddi eg teir við granni og kúlum. Alt ber til, tá men hevur eina límpistól.
Tær nýtist ikki at keypa eina rúgvu inn, fyri at skapa ein reyðan tráð. Til dømis kanst tú keypa stearinljós og serviettar í litum. Eisini kunnu jólakúlur brúkast til alskyns jólaprýði.
Eri eg ov tíðliga áveg við jólaprýði? 😉
M&K


text:
- Taka yvir og enduskoða skipan, manning og ætlanir fyri verkætlanirnar í Grundardátum
- Handfara áhugapartar og váðar
- Leiða starvsfólkini í verkætlanini
- Samskifta við og rapportera til stýrisbólk og verkætlanarstjóra fyri Talgildu Føroyar
- Hava fíggjarliga ábyrgd av verkætlanini, m.a. leggja fíggjarætlan saman við verkætlanarstjóra, og góðskutryggja verkætlanar-roknskap.
- Luttaka saman við hinum verkætlanarleiðarunum í strategiskum spurningum viðvíkjandi Talgildu Føroyum.
Verkætlanarleiðari fyri Grundardátur
Nú verkætlanarleiðarin fyri verkætlanina Grundardátur er farin í annað starv, søkja vit eftir einum fólki, at leiða verkætlanina Grundardátur. Umframt nevndu verkætlan kann seinni eisini gerast talan at leiða aðrar verkætlanir í Talgildu Føroyum.
-
Arbeiði Hesar eru uppgávurnar tú skalt loysa
-
Krøv Útbúgving og royndir
Tú skalt hava holla vitan um og royndir við verkætlanarleiðslu, og skalt í hesum sambandi vísa á royndir sum verkætlanarleiðari av verkætlanum, sum í vavi og innihaldi minna um nevndu verkætlan. Tú skalt eisini hava kunnleika um, og helst praktiskar royndir við, at brúka verkætlanarleiðsluamboð og -háttalag. Tað er eisini ein fyrimunur, kennir tú til at menna og verkseta KT loysnir, sum eru avbjóðandi tøkniliga, fyriskipanarliga, løgfrøðiliga og politiskt.
Tað hevur eisini týdning, at tú hevur góðar eginleikar at leiða og samstarva, ert virkisfúsur, samstarvssinnaður, dugir væl at finna loysnir, og ikki ræðist ósemjur.
Tað er fyrimunur, hevur tú viðkomandi útbúgving á kandidat- ella bachelor stigi innan t.d. KT, samskifti, organisatión ella líknandi. Tað er eisini ein fyrimunir, um tú frammanundan hevur kunnleika til Grundardátu økið
-
Setan Setanar- og lønarviðurskifti
Starvið sum verkætlanarleiðari fyri Grundardátur er tíðaravmarkað fulltíðarstarv næstu 3 árini. Starvið verður helst flokkað eftir BLF-sáttmálanum, AKF-sáttmálanum ella Starvsmannafelagssáttmálanum. Starvið verður lønt eftir, hvørjar royndir og viðkomandi útbúgving tú hevur, umframt møguleika fyri serligari viðbót.
Arbeiðsstaður er Gjaldstovan og starvið verður skipað í Talgildu Føroyum, og tú vísir til verkætlanarstjóran fyri Talgildu Føroyar. Umframt uppgávur fyri Talgildu Føroyar, kann tað verða at tað eisini verða uppgávur fyri Gjaldstovuna.
-
Umsókn Hevur tú hug at søkja?
Skalt tú fylgja slóðini HER.


text:
22. januar 2014
AKF Formasfrįgreišing til ašalfundin tann 4 maj 2013
Eftir seinasta ašalfund skipaši nevndin seg viš Suna Joensen sum formanni, Karl Martin Klein sum Nęstformanni, Ola Jensen sum kassameistara og Leivur Langgaard sum skrivara, seinni fór Leivur frį og ķ hansara staš kom Jųrgin Meitilberg.
Fundir.
Seinasta įriš hevur veriš regluligur nevndarfundur ašru hvųrja viku umframt ašrar nevndarfundir tį iš okkurt óvęntaš hevur stungiš seg upp.
Av ųšrum fundum sum nevndin ella partar av nevndini hava luttikiš ķ kunnu nevnast fundir višvķkjandi lķvstrygging og pensión, bygnašarbroytingarnar į almannaverkinum, fundir višvķkjandi limamįlum og ikki at gloyma sįtmįlasamrįšingar og fundir viš hini fakfelųgini un samrįšingarnar.
Nakrir fundir vóru višvķkjandi Lķv, men so var avgjųrt at limafelųgini sjįlvi skuldu umboša limir sķnar hettar fyri ikki at binda felųgini til hvat nevndin ķ AKF avgjųrdi, AKF trekti seg aftur frį fundunum fyri at eingin misskiljing skuldi standast um hvųr hevši avgeršaręttin.
AKF nevndin hevur tó fylgt vęl viš hvat ķ hendir ķ lķvstryggingar / pensiónsspurninginum umvegis limafelagsnevndirnar.
Umfatandi bygnašarbroytingar eru farnar fram innan almannaverkiš, og har hevur leišslan veriš sera virkin at kunna fakfelųgini hvussu bygnašarbroytingarnar skulu fremjast ķ verki, nevndin hevur luttikiš ķ nógvum fundum hesum višvķkjandi og vit kunnu stašfesta at fleiri av teimum višmerkingunum sum vit hava havt eru tiknar til eftirtektar og hava havt viš sęr at tilgongdin til bygnašarbroytingarnar er broytt.
Taš hava veriš fleiri mįl hjį limum at taka sęr av ķ farna įrinum, tey flestu av teimum eru avgreidd viš at nevndin hevur tosaš viš partarnar og harviš fingiš semju, nevndin hevur avgjųrt at royna at samskifta beinleišis viš stovnarnar uttan at hava lųgfrųšisliga hjįlp viš ķ fyrstu syftu, hettar sęr śt til at geva śrslit og tķ vilja vit framhaldandi gera hettar. Sum kunnugt er lųgfrųšislig hjįlp kostnašarmikil og taš tęnur ikki felagnum at nżta hana um hon er óneyšug.
Eru trupulleikar sum krevja taš so veršur lųgfrųšislig hjįlp sjįlvandi nżtt.
Innan almannaverkiš hava sum įšur sagt veriš framdar bżgnašarbroytingar og slķkar įvirka sjįlvandi eisini limir ķ okkara felųgum, har hava vit eisini havt nųkur mįl at višgerša og har hava vit ķ góšum samstarvi viš almannaverkiš og fķggjarmįlastżriš loyst ųll tey mįl vit hava fingiš og okkun kunnugt eru limirnir sum vit hava umboša nųgdir viš śrslitiš.
Sįttmįlasamrįšingar, sum kunnugt gekk sįttmįlin śt 1. Okt 2011, bķša var viš at fara til samrįšingar til starvsmannafelagiš var lišugt viš samrįšingarnar.
Starvsmannafelagiš endaši samrįšingarnar uttan at eitt komma var flutt ķ sįttmįlatekstinum og ongari lųnarhękkan ķ 1 įr.
Eitt felag fyri og annaš eftir eftirlķkašu fķggjardeildini og skrivašu undir sįttmįla, iš gav 220 kr um mįnašin til lųnir upp til 32.000 og eftir eina mįnašarlųn į kr. 32000 minkandi til einki viš 50000.
Vit fóru til samrįšingar viš lķtlum vónum um stųrri lųnarhękking enn hini felųgini, vit hųvdu tó vónir um at fįa oršingar ķ sįttmįlan sum kundu verša okkara limum at gagni.
Krųvini vit settu til sįttmįlasamrįšingarnar vóru
Lųnarhękkan 2,9 % frį i okt. 2011
Višbót til sįlarfrųšingar viš sergrein Definera eina oršing
Fįa serfrųšingar/rįšgevar 1,2 og 3 inn ķ sįttmįlan į sama stigi sum deildarleišarar ( umflokkingar av veršandi )
Deildarleišarar fįa endalųn + višbót
Sįttmįla fyri PHD lesandi
Dagfųra sįtmįlan višvķkjandi setanarskrivi, vķsa til lųgtingslóg um skyldu arbeišsgevarans at frįboša lųntakaranum treytirnar fyri setanarvišurskiftunum (setanarprógv)
Śtbśgvingar- / fųrleikamenningargrunnur
1 įra sįttmįli, gongur śt 1. Okt. 2011
Vit settust viš samrįšingarboršiš og aftursvariš vit fingu var at vit kundu fįa var taš sama sum hini felųgini hųvdu fingiš og einki meira.
Vit valdu tķ at bķša til starvsmannafelagiš fór til samrįšingar aftur, og sķggja hvussu leikur fór.
Starvsmannafelagiš valdi at skriva undir 3 įra sįttmįla uttan at fįa nakaš annaš enn hini felųgini hųvdu fingiš.
Vit fóru sķšani aftir undir samrįšingar og eftir tógviš strķš og sera nógvar fundir var śrslitiš at vit valdu at gera semju um 4 įra sįttmįla galdandi frį 1 oktobur 2011.
Semjan er soljóšandi:
Sįttmįlin veršur endurnżggjašur fyri tķšina frį 1.oktober 2011 til 1. oktober 2015.
Lųnarhękkingar
Tann 1. oktober ķ 2011 hękka mįnašarlųnir 32.000 kr. og undir viš 220 kr. Mįnašarlųnir 50.000 kr. og yvir hękka ikki. Linjurętt fall harķmillum.
Tann 1. oktober ķ 2012 hękka mįnašarlųnir 32.000 kr. og undir viš 220 kr. Mįnašarlųnir 50.000 kr. og yvir hękka ikki. Linjurętt fall harķmillum.
Tann 1. oktober 2013 hękka mįnašarlųnirnar 190 kr. + 0,9%.
Tann 1. oktober 2014 hękka mįnašarlųnirnar 1,9%.
PhD lesandi
Partarnir hava gjųrt višlųgdu avtalu um setanarvišurskiftini hjį lųntum PhD-lesandi.
Samband hevur veriš viš Kommunala Arbeišsgevarafelagiš og viš Arbeišsgevarafelagiš og eru teir sinnašir at fara undir samrįšingar at gera sįttmįla viš AKF.
Avtalan sum var gjųrd viš skrivaran hjį FVF um at rųkja fylgjandi uppgįvur hevur virka vęl og ętlanin er ķ fyrstu syftu at halda fram viš henni.
Hava skrivstovutķš Mįnadag og Hósdag eftirmiddag , svara fyrispurningum frį limum og um ikki kann svarast at formidla kontakt til ein, iš kann svara.
Skilja post og hava hann fyrispurningar klįrar til nevndarfund.
Bókhald viš tilhoyrandi journali
Journalisera skjųl frį nevnd, herundir limamįl og kunning.
Skrįseta upplżsingar frį limafelųgunum
Innkrevja limagjald frį limafelųgunum
Višvķkjandi tķ at seta eina lųnta umsiting so hevur nevndin višgjųrt hettar og stųšan er tann sama sum į sķšsta ašalfundi, sum er er ikki peningur til eina "professionella umsiting.
Heimasķša felagsins hevur virkaš sera illa, ilt er at fįa nakran at taka sęr av henni, taš seinasta sum hevur veriš roynt er at fįa fólk at upplęra skrivaran til at gera broytingar og at seta skjųl inn ķ hana.
Stašfestast kann at taš er gjųrt alt og lķtiš at fįa heimasķšina at virka og at nevndin mį fįa hettar ķ lag sum skjótast, fyrsta stigiš er tikiš viš taš at meira peningur er settur av til heimasķšurųkt.
Hękkanin av limagjaldinum į sķšsta ašalfundi gjųrde felagiš vęl betri fyri fķggjarliga, ętlanin er at nżta meiri pening uppį fakfelagsviširskiftir so sum įlitisfólkaskeiš v.m.
Limatališ er vaksandi og taš kemur eisini at geva felagnum fleiri mųgulleikar ķ framtķšini, vónandi eru fleiri av hinum akademikarafelųgunum įhugaši ķ tęttari samstarvi viš AKF hettar kundi gjųrt at felagiš ķ framtķšini kundi bliviš rikiš meira į sama mįta sum hini stųrru fakfelųgini.
Suni Joensen
Formašur


text:
Jens Hákun Leo
26.12.2016 - 11:27
- Føroyar hava síðani lítla jólaaftan verið sera hart raktar av ódnarveðri. Lítla jólaaftan herjaði ódnin "Barbara" og viðførdi nógvan skaða. 1-1-2 alarmsentralurin og vaktsentralurin fekk frá middegi lítla jólaaftan til jólaaftansmorgun 256 fráboðanir um stormskaðar. Skaðarnir snúðu seg um tøk, húsaklædning og líknandi. Tíbetur hendi ongin fólkaskaði.
Hetta sigur løgreglan í fráboðan til Portalin í dag.
Løgreglan sigur, at veðrið varð heldur frægari frá á middegi jólaaftan til á middegi jóladag, tá ódnin "Urd" brast á við nógvari vindmegi og helt á til fyrrapartin í morgun. Eisini henda ódnin viðførdi nógvan skaða, og harðast gekk út yvir Klaksvík, Gøtu, Kambsdalur og Skálafjørðin.
Løgreglan sigur víðari, at 1-1-2 alarmsentralurin og vaktsentralurin hava síðan á middegi jóladag til fyrrapartin í dag fingið umleið 350 fráboðanir um stormskaðar. Skaðarnir snúgva seg um tøk, húsaklædningar og líknandi.
Hósast ógvusliga veðrið, var bert ein fráboðan um fólkaskaða, har ein kvinna í Eysturoynni feyk í vindinum og breyt beinið.
Løgreglan sigur at enda, at ódnarveðrið sær út til at vera av á hesum sinni, og at vindurin er nógv minkaður, og leggur hon aftrat, at sløkkilið og bjargingarfeløg kring Føroyar hava gjørt eitt framúr gott arbeiði í sambandi við skaðafráboðanir, ið hava verið, nú tvær ódnir hava herjað kring landið um høgtíðina.


text:
A.P. Møller-Mærsk fekk í fjør eina bót fyri at brúka ólógliga arbeiðsmegi. Tað skrivar Tv2, ið hevur søkt um skjalainnlit í øllum løgregludømunum í Danmark.Skjalainnlitið vísir, at løgreglan í fjør gav 121 bøtur til 117 fyritøkur, ið høvdu fólk í
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Tað er bara eitt verri enn, at fólk tosa um ein. Tað er, at eingin tosar um ein"
Oscar Wilde


text:
LÓGIR & TREYTIR
EFTIRLØNARLÓGIN 01.01.2014
Galdandi Eftirlønarlóg, við gildi frá 01.01.2014, gevur tær møguleika at býta tína elliseftirløn í tríggjar partar, tá útgjaldið byrjar.
Eftirlønargjaldið verður skattað við inngjald, sostatt er útgjaldið skattafrítt
1) Í minsta lagi 45% skal verða útgoldið sum lívlong veiting, lívrenta, ið sbrt løgtingslóg er ein eftirlønarskipan, sum verður útgoldin leypandi, so leingi tann, sum eigur og hevur stovnað tryggingina, er á lívi, men fellur burtur, tá viðkomandi doyr.
2) Í mesta lagi 55% kann verða útgoldið sum lutaeftirløn, ið sbrt. hesari løgtingslóg er ein eftirlønarskipan, ið verður útgoldin yvir eitt avtalað tíðarskeið, tó í minsta lagi 10 ár.
3) Í mesta lagi 15% kann útgjaldast sum kapitalútgjald, ið sbrt. hesari løgtngslóg er ein upphædd, sum verður útgoldin í einum.
NB: Er samlaða eftirlønarsamansparingin hjá øllum føroyskum eftirlønarveitarum tilsamans minni enn 391.709,- krónur við eftirlønaraldur sbr. § 9, stk. 2 kunnu ístaðin upp til kr. 58.756,- krónur rindast út sum kapitalútgjald, og restin verða útgoldið við upp til 2.448,- krónur um mánaðin. Hesar upphæddir verða dýrtíðarviðgjørdar á hvørjum ári.
Útgjaldast kann í fyrsta lagi við fólkapensjónsaldur sambært lóg um almannapensjónir, og í seinasta lagi tann dagin, tú fært fólkapensjón. Í løtuni er almenni pensjónsaldurin 67 ár.
Virðið í inngjaldingartíðini er at meta sum kapitalsamansparing við arvarætti, um tú ikki hevur valt at stovna samansparingina sum eina lívrentu við innliman. Goldið verður út til “næsta avvarðandi" uttan so, at onnur skriftlig avtala er gjørd við LÍV.
INNGJØLD frá 01.01.2012 og við 31.12.2013
*Inngjald omanfyri kr. 125.000 fór inn á eina lívrentu
Um tú ynskir tað, ber eisini til at flyta samansparda virðið inn undir ásetingarnar í Eftirlønarlógini.
Felags fyri samanspart virðið og rentu av hesum virði er, at útgoldið verður í tráð við tær avtalur, sum gjørdar eru fram til henda dag og fylgja útgjøldini ásetingunum í Rentutryggingarlógini.
INNGJØLD fram til 0g við 31.12.2011
*Inngjald omanfyri kr. 150.000 fór inn á eina lívrentu.
Felags fyri samanspart virðið og rentu av hesum virði er, at útgoldið verður í tráð við tær avtalur, sum gjørdar eru fram til henda dag og fylgja útgjøldini ásetingunum í Rentutryggingarlógini.
Tryggingareftirlitið er stovnur undir Vinnumálaráðnum, sum hevur eftirlit við tryggingarfeløgum og eftirlønargrunnum, ið hava fingið loyvi til at reka tryggingarvirksemi sambært løgtingslóg um tryggingarvirksemi. Harumframt hevur eftirlitið annað eftirlitsvirksemi, undir hesum uttanhýsiseftirlitið við Føroya Realkreditstovni (Realurin).
Tryggingareftirlitið er ikki kærumyndugleiki hjá tryggingartakarum, ið kunnu kæra sambært ásetingum í tryggingartreytunum. Tó kann eftirlitið sjálvt taka mál um góðan skikk til viðgerðar. Tryggingareftirlitið er skipað við einari umsiting, ið hevur dagliga virki um hendi, og einum Tryggingarráði. Tryggingareftirlitið leggur fyri ráðið øll mál av almennum áhuga, mál har serstakur ivi er til staðar og mál, ið hava víðfevndar fylgjur fyri viðkomandi tryggingarfelag ella eftirlønargrunn, ella sum Tryggingareftirlitið annars metir hóskandi at leggja fyri ráðið.
Tryggingareftirlitið fremur Tryggingarráðsins avgerðir og kunnar ráðið um, hvussu dagliga virki verður røkt, undir hesum viðgerð av teimum áheitanum, sum eru sendar Tryggingareftirlitinum.
LÍV-samtakið er undir eftirliti av Tryggingareftirlitinum.
Við deyða rinda arvingar arvaavgjald av upphædd, ið verður útgoldin. Avgjaldið verður ásett eftir, hvussu nær arvingur er skyldur við ognaran. Arvaavgjaldsskipanin er samansett av fýra bólkum.
Yvirlitið niðanfyri vísir, hvussu nógv verður rindað í arvaavgjaldi.
DØMI: Arvur á kr. 40.000, ið verður útgoldin til sambúgva, rindar 11,5 % í avgjaldi.
Arvur, ið verður útgoldin til feløg o.tíl. rindar fast 10 % í arvaavgjaldi.
Nevndu upplýsingar eru vegleiðandi úr “Lov om arveafgift”, ið er galdandi fyri Føroyar.
Neyvari ásetingar fáast við at seta seg í samband við Skiftirættin, ið umsitur arvaavgjøld.
TRYGGINGARTREYTIR
TILSKILAN
Tilskilanin ásetur, hvør ið hevur rættin til útgjaldið við deyða.
Í flestu tryggingaravtalum er ásett, at tryggingarupphæddin í sambandi við deyða verður útgoldin til næsta avvarðandi, uttan so, at onnur skrivlig avtala er gjørd við LÍV.
Ynskist tryggingarupphæddin útgoldin til onnur enn næsta avvarðandi, t.d. til sambúgva, skal hetta fráboðast skrivliga til LÍV.
Hetta gert tú við at fylla út skjalið Tilskilan, sum liggur undir síðuni OYÐUBLØÐ, og senda tað inn til LÍV.
Inni á kundaportalinum Mítt LÍV sært tú, hvussu tín tilskilan er skrásett.
Møguleikar í sambandi við tilskilan:
”Næsti avvarðandi” er í fyrstu atløgu hjúnafelagin. Um eingin hjúnafelagi er, verður útgoldið til børn tryggingartakarans (lívsarvingar). Um eingi børn eru, verður útgoldið sambært testamenti. Er einki testamenti, verður útgoldið sambært arvalógini.
At býta javnt millum børnini: Her verður útgoldið til børnini í eins stórum lutum.
Sum tilskilað: Ynskir tú at tilskila t.d. sambúgva ella navngivin børn, verður skrivað navn og P-tal. Skal gjaldast út til meira enn ein persón, verður lutfallið tilskilað sum % av samlaðu upphæddini.
Búgvið: Tá verður útgoldið til deyðsbúgvið. Her er síðani møguleiki at ráða yvir upphæddini við testamenti.
Gev gætur: Gamla avmarkingin í sambandi við tilskilan, sum avmarkaði skaran av persónum, sum kundu tilskilast - tá tú teknaði eina eftirløn við skattafrádrátti - er ikki galdandi longur.
Nú kanst tú frítt áseta, hvør ella hvørji skulu standa sum tilskilað. Hetta er eisini galdandi, um tú ynskir at broyta eina tilskilan, sum er ásett undir gomlu ásetingunum.
Kreditorverja
Verður útgoldið sambært tilskilan er útgjaldið kreditorvart. Hetta merkir, at goldið verður út til navngivnan móttakara, og at kreditorar ikki kunnu gera útlegg í útgjaldinum frá LÍV. Undantikið er, um tú hevur sett inn búgvið undir tilskilan. Verður útgoldið til búgvið, er peningurin ikki kreditorvardur.
Restskuldatryggingar: Her fer útgjaldið inn á lán í bankanum og veksur soleiðis um frívirðið av húsunum. Her økist virðið á búnum og arvalutur - sum eftirsitandi maki skal skifta við børn - økist eisini, um hetta ikki er avmarkað við testamenti. Her er eingin kreditorverja.
"Næsti avvarðandi" er í fyrstu atløgu hjúnafelagi. Er eingin hjúnafelagi, verður útgoldið til børn (lívsarvingar).
Eru eingir lívsarvingar, verður útgoldið sambært testamenti, er einki testamenti verður útgoldið sambært arvalógini.
Ynskist tryggingarupphæddin útgoldin til onnur enn ”næsta avvarðandi”, t.d. til sambúgva, skal hetta fráboðast skrivliga til okkara. Hetta kann gerast við at fylla út skjalið "Njótanartilskilan" og senda tað inn til okkara.
KÆRUMØGULEIKAR
Tá ið tryggingaravtalur verða gjørdar, kunnu støður stinga seg upp, har tryggingartakarin ikki er nøgdur við avgerðina, sum tryggingarfelagið tekur. Hetta kann bæði vera í samband við tryggingarveiting vegna óvinnuføri og hættisliga sjúku.
Higartil hevur tryggingartakarin haft møguleikan at royna málið í rættinum. Hetta kann taka drúgva tíð og gerast sera kostnaðarmikið.
Fyri at lætta um kærumøguleikan og samstundis at gera tænastuna enn betri, hevur LÍV fingið limaskap í Ankenævnet for Forsikring. Sostatt er møguleiki at royna málið hjá Ankenævnet for Forsikring, um so er, at avgerðin er tikin í samband við tryggingar- tilburð, sum hevur verið eftir 1. desember 2004.
Ankenævnet hevur verið virkið síðani 1975. Formaður í Ankenævnet er hægstarættardómari, og har sita eisini umboð fyri danska brúkararáðið og danska tryggingaryrkið. Hesi umboð hava hollan kunnleika í øllum tryggingarmálum, tryggingartreytum og tryggingarlóggávu. Tryggingartreytir og tryggingarlóg í Føroyum líkjast nógv donskum viðurskiftum. Sostatt hevur Ankenævnet neyðugan førleika og innlit at viðgera kærur, sum koma úr Føroyum.
Ankenævnet For Forsikring
Anker Heegaardsgade 2
Postboks 360
DK-1572 København V.
Tlf. +4533158900
Fax+4533158910
www.ankeforsikring.dk
Skrivstovutíð kl. 09.00 - 12.00 føroyska tíð.
Ynskist nærri leiðbeining, ert tú vælkomin at ringja til LÍV.
Vanligt er, at úrskurðir hjá Ankenævnet verða fylgdir av tryggingarfeløgunum. LÍV hevur eina freist upp á 4 vikur at boða Ankenævnet frá, um so er, at avgerðin ikki verður tikin til eftirtektar. Verður hetta ikki fráboðað innan nevndu freist, er avgerðin hjá Ankenævnet bindandi fyri LÍV.
Í teimum førum, har LÍV boðar Ankenævnet frá, at felagið ikki fylgir avgerðini, og tryggingartakarin vil hava eina endaliga og bindandi avgerð fyri báðar partar, er neyðugt at leggja málið fyri rættin.
Tryggingartakarin er ikki bundin av úrskurði hjá Ankenævnet og varðveitir tí møguleikan at leggja málið fyri rættin.
Allir tryggingartakarar hjá LÍV kunnu leggja kærur fyri Ankenævnet. Áðrenn kærast kann, skal tryggingartakarin hava roynt at fáa í lag eina nøktandi semju við LÍV. Verður ikki komið á mál við hesum, skal ein skrivlig kæra sendast til Ankenævnet. Kæran skal vera á donskum. Samstundis sum kært verður, skal gjaldast kr. 200,- inn á bankakonto nr. 9541-9078630 hjá Ankenævnet. Fær tryggingartakarin fult ella lutvíst viðhald í kæruni, verður gjaldið afturrindað.
SAMBAND
Samband við LIV
Vitja okkum mánadag - hósdag kl. 10-16
og fríggjadag kl. 10-15
Kopargøta 1 – Boks 206 - 110 Tórshavn
Tú er vælkomin at skriva eini boð til okkara niðanfyri við at fylla út teigarnar.
Vinarliga minst til at skriva inn P-talið.


text:
10. september 2016
Anna vann gávubrævið
Tá kappingarárið hjá reiðfólkunum endaði við heystkappríðing seinasta vikuskiftið, var sum vant drigið um eitt gávubræv á kr. 5.000,- frá BÚRØKT.
Hepni vinnarin í ár var Anna Magnussen úr lamba. Anna hevur seinastu árini verið millum ídnastu reiðfólkini og er hon við í mestsum hvørjari kapping, ið skipað verður fyri. Tí má tað metast sum sera uppiborið at júst hon vinnur gávubrævið í ár.
BÙRØKT er høvuðsstuðul hjá kappingunum hjá Føroya Ríðingarfelag og er hetta avtala báðir partar hava verið fegnir um. Brandur í Dali formaður í Føroya Ríðingarfelag fegnast um avtaluna við BÚRØKT og sigur at hetta heilt vist er við til at menna kappríðingina enn meira.
Ein liður í hesari menning er at felagið seinni í hesum mánaðinum, hevur evniskvøld um kappríðing og aðrar møguligar kappingar.
7. september 2016
Máni frá Kílhrauni helst skjótasti travari í heiminum.
Leygardagin hevði Máni frá Kílhrauni sína síðstu kappríðing í trav, Máni er 20 ára gamal og hevur verið í Føroyum síðani hann var 6 ár. Hesi 14 árini hann hevur verið í Føroyum, hevur hann verið føroyameistari heili 13 ár.
Hann hevur sligið sínar egnu banarekordir fleiri ferðir. Hansara besta tíð á 250 m í startboks er 24,4 sek og á 500 m í startboks er 45,1 sek.
Eigarin Knút Lútzen og onnur hava fylgt við og spurt seg fyri men er ikki komin fram á nakað annað ross ið hevur betri tíðir enn besta tíðin hjá Mána. Tað er sjálvandi ringt at vita, um annað ross er skjótari nú tað ikki er so vanligt at kappast einans í trav – men eingin yvi er millum rossafólk at Máni er eitt av skjótastu rossum, tá tað kemur til trav. Tí kann Máni helst kallast, skjótasti travari í heiminum, tá tað kemur til Íslandsross.
4. september 2016
Svanna tók øll á bóli
Óvæntaður vinnari í Tvíspor, og ein gamal kenningur takkaði fyri seg !
Árliga Heystkappríðingin hjá Føroya Ríðingarfelag var leygardagin á breytini uppi í Marknagili.
34 ross vóru við og var hetta seinasta kappingin í hesum kappingarárinum. Fyrsta kappingin var tølt, hesa grein vann Syrpa við Regin Johannesen á baki, nummar tvey var Máni við Knút Lútzen. Máni megnaði við hesi plasering at vinna FM í tølt.
Skeið vann Sokkur og Jóna Ólavsdóttir, men tey megnaði tó ikki at vinna FM. Tað kappingina vann Viti, tað er tó Jóna Ólavsdóttir sum hevur riðið Vita flestu kappingarnar í ár, so kanska kann sigast at hon fekk bæði í posa og sekk.
Tvíspor opin flokkur vann Tindur og Hans Pauli Poulsen, Fenja við superveteraninum Svenning Reinert á baki, gjørdist nummar tvey. Travkappingina vann ein annar veteranur, Máni hjá Knút Lútzen. Máni hevur vunnið fleiri enn 10 FM og vann hann tað eisini í ár. Sum skilst var hetta seinasta kappingin hjá Mána, tað verður løgið at fara til kappríðing næsta ár uttan hendan úrmæling á breytinum.
Tvíspor ung vann Brá og Ragnheiður Ólafsdóttir, Tvíspor vaksin annan flokk vann Prins við Godtfred Joensen á baki.
Mest óvæntaða úrslitið kom í Tvíspor vaksin fyrsti flokkur. Har var tað Svanna hjá Hans Paula Poulsen ið tók øll á bólið og fekk bestu tíð av øllum hendan dagin, Hans Pauli Poulsen eigur nógvar fyrstu virðislønir, men hetta var so tann fyrsta hjá Svannu.
Øll úrslitini síggjast á leinkju við at trýsta HER
Árliga Heystkappríðingin hjá Føroya Ríðingarfelag var leygardagin á breytini uppi í Marknagili.
34 ross vóru við og var hetta seinasta kappingin í hesum kappingarárinum. Fyrsta kappingin var tølt, hesa grein vann Syrpa við Regin Johannesen á baki, nummar tvey var Máni við Knút Lútzen. Máni megnaði við hesi plasering at vinna FM í tølt.
Skeið vann Sokkur og Jóna Ólavsdóttir, men tey megnaði tó ikki at vinna FM. Tað kappingina vann Viti, tað er tó Jóna Ólavsdóttir sum hevur riðið Vita flestu kappingarnar í ár, so kanska kann sigast at hon fekk bæði í posa og sekk.
Tvíspor opin flokkur vann Tindur og Hans Pauli Poulsen, Fenja við superveteraninum Svenning Reinert á baki, gjørdist nummar tvey. Travkappingina vann ein annar veteranur, Máni hjá Knút Lútzen. Máni hevur vunnið fleiri enn 10 FM og vann hann tað eisini í ár. Sum skilst var hetta seinasta kappingin hjá Mána, tað verður løgið at fara til kappríðing næsta ár uttan hendan úrmæling á breytinum.
Tvíspor ung vann Brá og Ragnheiður Ólafsdóttir, Tvíspor vaksin annan flokk vann Prins við Godtfred Joensen á baki.
Mest óvæntaða úrslitið kom í Tvíspor vaksin fyrsti flokkur. Har var tað Svanna hjá Hans Paula Poulsen ið tók øll á bólið og fekk bestu tíð av øllum hendan dagin, Hans Pauli Poulsen eigur nógvar fyrstu virðislønir, men hetta var so tann fyrsta hjá Svannu.
Øll úrslitini síggjast á leinkju við at trýsta HER
2. september 2016
Ríða kapp í Marknagili
Leygardagin kl 15:30 verður seinasta FM kappríðingin í ár - dystast verður á breytini hjá Føroya Ríðingarfelag í Marknagili í Havn.
Størsti spenningurin er í greinini Tølt, har Máni og Syrpa dystast um FM. Máni hevur undan heystkappríðingina 19 stig og Syrpa hevur 16. So her skal ikki nógv til fyri at Syrpa skal koppa Mána. Tvíspor Ung er heldur ikki endaliga avgjørt, men har skal vilja illa til um Brá ikki skal varðveita sítt FM heitið frá 2015.
Skeiðkappingina hevur Viti vunnið, hann er heili 16 stig frammanfyri nummar tvey. Trav er eisini avgjørt, har er tað Máni sum hevur endurvunnið FM, hesin úrmælingurin av einum hesti hevur vunnið FM 12 ferðir og er tað helst eindømi. Tvíspor vaksin er aftur í ár vunnið av Fúsa. Fúsi hevur tó hevur fingið munandi harðari kapping í ár enn undanfarin ár.
Allar paringarnar síggjast við at trýsta á Kappríðingarleinkja
1. september 2016
Broyting í tíðum leygardagin
Vegna jarðarferð hjá Sólveig Patursson, broyta vit tíðina fyri bæði kappríðing og veitslu leygardagin.
Kappríðingin verður kl 15:30 - Veitslan byrjar kl 19:30
Nevndin
Kappríðingin verður kl 15:30 - Veitslan byrjar kl 19:30
Nevndin
Abonner på: Indlæg (Atom)


text:
Sverri Egholm
10.03.2016 - 16:44
> Vinna & Tøkni > Fiskivinna
Tað er ósemja millum eigararnar í felagnum, sum eigur uppsjóvarskipið Ruth í Hirtshals. Hesum boðar ein advokatur hjá felagnum frá og málið endar helst í gerðarætti.
Tíðindaskrivið kemur eftir, at fleiri journalistar og samstarvsfelagir í seinastuni hava vent sær til felagið at spyrja um støðuna.
Felagið hevur júst bygt nýtt skip og hevur fiskiloyvi. Reiðaríið Ruth A/S eigur 100% í felagnum. Felagið eiga Gullak Madsen og Ole Nattestad saman 50% hvør umvegis teirra egnu feløg.
Í 2007 keypti Ole Nattestad seg inn í felagið saman við einum yngri skipara. Ole Nattestad, Gullak Madsen og hesin skiparin áttu tá ein triðing í part. Hugsanin var tá, at eitt generatiónsskifti skuldi fara fram í felagnum, har yngru skipararnir keyptu partabrøvini hjá Gullak Madsen, stendur í tíðindaskrivinum.
Hin skiparin var keyptur út úr felagnum fyri nøkrum árum síðani, og Gullak Madsen, sum er stjóri í felagnum hevur ein eyka avgerðarrætt í sínum partakrøvum, og sambært tíðindaskrivinum vil hann ikki hava, at Ole Nattestad tekur yvir í felagnum.
Í desember mánaða í 2015 vóru tveir skiparar í nevndini í felagnum skiftir út við tveir advokatar, sum arbeiða fyri Gullak Madsen. Samstundis varð Ole Nattesatd uppsagdur sum skipari.
Í løtuni verður ikki samráðst um málið og tað endar nokk í gerðarrætti, verður upplýst í tíðindaskrivinum.
Gullak Madsen og Ole Nattestad eru føroyingar búsitandi í Danmark.
Nýggja Ruth skal annars handast felagnum í morgin í Skagen. Leygardagin verður almenn móttøka og opið skip í Hirtshals. Gamla Ruth varð seld til Føroya í januar mánaða í ár og kallast nú Norðingur.


text:
Alis- og evnafrøði er vísindaliga grundað lærugrein, ið snýr seg um, hvussu náttúran er skipað.
Alis- og evnafrøði byggir á forvitni og undran menniskjunnar upp ígjøgnum tíðirnar og er lagað til tær sannroyndir, menniskjan er komin til.
Vitan og fatan í náttúruvísindum eru sprottin úr samspælinum ímillum ástøði og ítøkiligar royndir.
Eitt aðalmerkið fyri náttúruvísindini er, at ástøðiseindirnar gerast støðugt meira almennar, og at gransking og dagførdur kunnleiki um náttúruvísindi og tøkni hava stóran týdning fyri samfelagsmenningina og fyri alt okkara umhvørvið.


text:
1. Pat á bil-hike var tralalalalalalalalala
vóru og koyrdu víða hvar tralalalalalalala.
Í Vestmanna steðgaðu tey eitt bil,
og tað var eitt verri skil.
Vaflur fyngu frá prestinum,
blíðskap síndi hann gestunum.
Malan vaknaði morgunsúr,
køkurin fór sær ein lítlan túr.
Gumman pleygaði bandanum,
bjargaði teimum úr vandanum.
Tíðliga á morgni, tá eingin sær,
havragreyt hon kókar har.
Andreas settur at vaska var,
bandin hevur nú hjálpir tvær.
Ikki var lønin tað stóra tal,
vask hjá Andreas er bert eitt spæl.
Heikin til Oyrar var okkum kær,
ongar rækjur vit fyngu har.
Heimaftur komin, at vaska bein,
prestur segði “nú eru tit rein”.
Tað regnar, tað regnar í allan dag,
dripp drippi dripp, drippi dripp dripp dripp.
Inni í hita vár hægsta magt,
hevði bert regnið tey kunna rækt.
Andreas ein verri jassur er,
mammu síni líkur er.
Vit úr Svøríki fyngu mann.
– maður meir enn, en liten grann.
Gilwell skótar, vit eru skjótt,
– Hava jú eisini arbeitt sum ótt.
Lag: Óli sat á breyt og kvað…
(Gilwell 2. Pat.)


text:
Grannskoðanarnevnd
Nevnd sparikassans hevur valt eina sjálvstøðuga grannskoðanarnevnd, ið er mannað við 3 limum, og eru teir:
- John P. Danielsen, formaður
- Jóannes Hansen
- Petur Alberg Lamhauge
Nevndin hevur innstillað John P. Danielsen sum roknskaparkønan í grannskoðanarnevndini sambært ásetingunum í kunngerðini.
Nevnd sparikassans hevur góðkent arbeiðssetning og arbeiðsætlan hjá grannskoðanarnevndini. Arbeiðið hjá grannskoðanarnevndini fevnir millum annað um at fylgja við:
- arbeiðinum at gera roknskap
- um sparikassans innaneftirlit og váðastýring eru á einum nøktandi støði
- arbeiðinum hjá grannskoðanini.
Váðanevnd
Váðanevndin er mannað við øllum nevndarlimum sparikassans. John P. Danielsen er formaður í Váðanevndini.
Lønarnevnd
Lønarnevndin er mannað við øllum nevndarlimum sparikassans.
Kommissorium for revisionsudvalg maj 2017.pdf
Kommissorium for risikoudvalg maj 2017.pdf


text:
Í skúlanum lærdu vit ástøði um at staðfesta eitt handilsligt tænastuvirksemi, sum er lønandi fyri hin vinnurekandi, men eisini er til fyri kundan. Meginreglan var at finna ein tørv, til dømis at klippa hvørjum øðrum, og so at tekna ein sirkul um ætlaða kundaskaran og vita, hvussu leingi vit kundu halda í kundanum, uttan at missa hann til næstu hárfríðkanarstovu, sum nú varð nærri kundanum, og tískil lættari at koma til enn hin fyrra. Men sosialiterur er eisini ein táttur, sum hevur skilliga ávirkan á handilsvinnu. Menniskjan er ein sosial vera og vil fara har, sum fleiri eru frammanundan. Sama er galdandi fyri hárfríðkanarstovur. Tær trívast skilliga best, har ein er frammanundan. Ella fleiri. Men allar duga at finna eitt serligt frámerki. Nýggjasta virksemi í handilsgøtuni í Havn, Dr. Jakobsensgøtu, er snøgga Salong Ada.
Síggja vit burtur frá næsta granna, matvøruhandlinum Føroya Keypsamtøka, so er næsti fakligi kappigarneyti Kötlum, sum eisini er hárfríðkanarstova, men við myndlist í gluggunum. Ein grön salong við prikka-ö.
Um hornið í Tróndargøtu er Annika, sum við kaffiborði á gøtuni eisini bjóðar viðskiftafólki at verða klipt og friserað til ólavsøkuna og alt árið í kring.
Fara vit eitt hanagleiv longur oman, har sum Dr. Jakobsens gøta verður til Sverrisgøtu, og Magnus Heinasonar gøta krossar vegin, síggja vit Salong ð'it á krossinum yvir av Faroe Travel. Eitt modernað høli við skýlofti.
Niðast í Bøgøtu er nýggja Klippistovan, sum er bæði damu- og harrafrisørur.
Nú nærkast vit Vágsbotni, har mín egni frisørur heldur til, Harraklipp hjá Marin, Ingu og teimum.
Og nú vit gingu so langt oman, má eg eisini fara um Reynið og oman á Áarvegin til Kvilt Hárfríðkan, har eg tó klipti mær síðst. Ein plasering á einum livandi vegamóti, har næsti granni skjótt verður Mikkeler, sum vissuliga fær hárið at grógva.
Í hesum avmarkaða miðbýarøki, har hárfríðkanarkvinnur stórtrívast og mennast í tøttum felagsskapi, sum skúgvar øll ástøði um handilsliga staðfesting til viks, síggjast eisini tekin um ólavsøkusnáking.
Á Bryggjubakka er kenda stuttsøguheitið hjá Vitu Andersen frá 1978 klipt við bláu strikuna, sum fyrr myndaði Útvarpið.
Hinumegin blómar gullregnið sum aldri áður framman fyri Dómkirkjuni.
Og seinasta frisering í kvøldsólini í Havn er Kaikioskin, sum frá handilsgrannanum hevur fingið eina andlitslyfting til ólavsøkuna og pylsupappírið frá grannavogninum. Ólavur S.T. Thorsteinsson málaði. Eftir er bara at siga, at Havnin er eitt handilsligt undur.


text:
Grundleggjandi leiðaraskeið í Suðuroy
Skeiðið vendir sær til fólk, sum hava styttri ella longri royndir innan leiðarastørv ella leiðaralíknandi størv í tí privata ella almenna økinum, ella vænta at fáa leiðsluábyrgd og sum vilja hava størri leiðslufakligt støði. Royndir leiðarar, sum hava fingið nýggjar arbeiðs- og leiðslufunktiónir kunnu eisini taka hetta skeiðið fyri at dagføra sínar førleikar sum leiðarar.
Skeiðið er dagskeið og varar 10 dagar, yvir áleið 3 mánaðir.
Endamál við skeiðnum
Høvuðsendamálið við skeiðinum er at læra, hvat góð leiðsla er og verða meiri tilvitaði um leiðslu. Dentur verður m.a. lagdur á:
- Hvat er góð leiðsla, og hvussu verði eg ein góður leiðari?
- Hvat er “rættur” leiðarastílur og leiðsluháttur í ymiskum umstøðum?
- Hvussu klári eg at handfara samskifti og trupulleikar?
- Persónlig ráðlegging – fá skil á egnari tíð
- Tey grundleggjandi leiðsluamboðini
- Tú fær møguleikan at byggja upp samband við aðrar leiðarar - at skapa og virka í einum netverki.
Skeiðsbygnaður
Skift verður ímillum stutt modul, sum vara 2 dagar, heimauppgávur og cases, sum taka støði í tínum dagliga arbeiði, venjingar og fyrilestrar.
Skeiðið er skipað sum 5 modulir:
- Persónlig leiðsla
- Leiðsla og starvsfólk
- Leiðsla og fyriskipan
- Konfliktleiðsla
- Broytingarleiðsla
- Undirvísingin er løgd til rættis við bæði venjing og uppgávum. Skeiðið endar við eini einstaklinga høvuðsuppgávu.
Modul 1: Persónlig leiðsla
- Persónsmeting - Test
- Sálarfrøðilig avtala
- Biografi hátturin
- Menning av fyriskipanarligum ástøði (organisatiónsteorium)
- Hvat vil tað siga, at verða leiðari?
- Hvørjar uppgávur hevur leiðarin?
- Hvat skapar góðar leiðarar?
- Leiðarastílur og leiðsluháttur
- Leiðsluuppgávur
- Tilrættislegging og raðfesting av egnari tíð
Modul 2: Leiðsla og starvsfólk
- Delegering
- Støðutengd leiðsla
- Leiðsluamboð
- Menniskjaáskoðan
- Tileggjan
- Amboð til menning av starvsfólki
Modul 3: Leiðsla og fyriskipan
- Leiðsla og relatiónir
- Leiðsla og samskifti
- Mentan í fyriskipanini
- Vitanarleiðsla
- Leiðsla og sjálvleiðsla
Modul 4: Konfliktleiðsla
- Samskiftisamboð
- Tann trupla samrøðan
- Ymisk sløg og fatanir av ósemjum
- Konflikttrappan
- Handfaring av ósemjum
- Konfliktstílur
Modul 5: Broytingarleiðsla
- Læring og menning
- Læring hjá tí einstaka
- Læring í fyriskipanini
- Hvussu ein best kann tillaga seg broytingar
- Tann góða framløgan
- Høvuðsuppgávan
- Eftirmeting
- Eftirmeting
Á GLS gera lesandi uppgávu við útgangsstøði í egnari leiðslu og starvi. Uppgávan er uml. 6-10 síður í vavi. Uppgávan verður eftirmett á tann hátt, at lesandi leggja fram egna uppgávu og geva og fáa eftirmetingar frá hinum lesandi og frá undirvísaranum.
Um lesandi ynskja tað, ber til at fara til munnliga próvtøku í Leiðslu í verki á Akademiútbúgvingini á Glasi, Marknagil. Hesar upptøkutreytir ery fyri at fara til próvtøku á AÚ (skal skjalprógvast):
Yrkisútbúgving t.d. skrivstovuútbúgving (FHS + lærutíð)
ella
- Gymnasiala miðnámsútbúgving
og
- 2 ára viðkomandi royndir
Í samband við munnligu próvtøkuna, verður ein vinnuuppgáva (erhvervscase) gjørd. Vinnuuppgávan er antin ein stutt lýsing av eini støðu (2 síður) ella til dømis ein stutt sjónbandaframløga, powerpointframløga ella líknandi, sum lýsir eina viðkomandi, veruleikakenda støðu frá egnum starvi. Tá ein hevur staðið próvtøkuna fær ein prógv sum telur 10 ECTS-stig. Skeiðsluttakararnir, sum ynskja at tekna seg til próvtøku á Leiðslu í verki á Akademiútbúgvingini, skulu boða Skeiðsdeplinum frá, tá skeiðið byrjar á telduposti rro@glasir.fo.
Kostnaðurin fyri at fara til próvtøku er kr. 1.000,-.
No events found.
Leiðslumenning
Komandi skeið
-
Grundleggjandi leiðaraskeið25.09.2018 - 12.12.2018
-
Lær teg føroyskt til lítar26.10.2018 - 30.11.2018
-
Skeið í orkuforritinum Be1530.10.2018 - 30.10.2018
-
Skeið í persónligari trygd í samband við arbeiði við epoxy og isocyanatum07.11.2018 - 08.11.2018
-
BK17 - ORKA13.11.2018 - 13.11.2018
Fá tíðindabrøv
Ynskir tú at fáa kunning tá nýggj skeið eru á skránni og annað líknandi, so kanst tú skriva teg upp til at móttaka tíðindabrøv frá okkum niðanfyri
Tíðindi
Grundleggjandi leiðsluskeið í Suðuroy 16-Dec-2016
Frá vinstru: Daimi Kjærbo, Fróði Mortensen, Jón Guttesen, Eyðbritt Krosslá, Beinta Virgarsd&oacu...
INNANHÝSIS LEIÐSLUMENNINGARTILGONGD 11-Apr-2014
Innanhýsis Leiðslumenningartilgongd Okkara kundar leggja alsamt meira dent á at fáa eina tænastu, ið er sett s...
ENDURNÝGGJAN AV SVEISISERTIFIKAT 30-Aug-2013
Endurnýggjan av sveisisertifikat verður gjørd eftir avtalu og í samstarvi við Norsk Veritas. Luttakaragjaldið er ...
Luttakandi siga
Um Prosjektleiðaraskeiðið
Skeiðið í projektleiðslu er heilt vist besta skeiðið eg havi verið á í mínum virkna abeiðslívi, ikki minst at takka frálíku skeiðshaldarunum fyri.
Skeiðið gevur innlit í týdningarmiklar mannagongdir, metodir og vegleiðingar fyri at fáa projektið at eydnast, og ikki minst fellur, ið kunnu forkoma projektinum.
Um Skeiðsdepilin
Skeiðsdepilin arbeiðir við eftir- og víðariútbúgving á Glasi í Tórshavn. Vit vilja geva tær neyðuga førleikan at fremja tey verk, sum tú hevur sett tær fyri.Les meira


text:
Hví velja Public 360°?
Við góðum verkgongdum, málsviðgerð við meiri gjøgnumskygni og einum betri politiskum ráðleggingaramboði, vil Public 360° flyta tín stovn inn í ta talgildu tíðina og stovna ein nútímans elektroniskan pall til almenna geiran.
Hentleikar sum gera ein mun
360° varð ment til ein breiðan skara av umsitingarligum mannagongdum í tí almenna geiranum. Við at nýta eina fjølbroytta viftu av hentleikum, verður loysnin skraddaraseymað til tín tørv, og loyvir tær fullan myndugleika yvir verkgongdum, dataognum og uppseting fyri málsviðgerð.
“Í 360° finna okkara starvsfólk røttu skjølini uttan nakað hóvasták.”
Toril Kagnes – Stattnet
Ein sterkur partamaður við tína lið
Sum ein royndur veitari av loysnum til skjalahandfaring, eru vit við tær allan vegin – frá byrjan til avhending og víðari. Vit tryggja okkum at loysnin er skraddaraseymað til tykkara tørv og koyrir væl, umframt at vit útvega tær alla ta undirvísing og hjálp, tær tørvar.
Kom og ver ein partur av einum skara við yvir 50 Public 360° viðskiftafólkum
Set teg í samband við okkum í dag
Ert tú áhugað(ur) at hoyra meira um Public 360°? Set teg í samband við okkum í dag og fá eitt tilboð til tína fyritøku.